GREEK SUPREME COURT DECISION

Decision ID: 1688/2024
Decision Number: 1688
Decision Year: 2024
Department: Πολιτικό (Β2)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Β2' Πολιτικό Τμήμα Συγκροτήθηκε από τους Δικαστές: Ιωάννα Μαργέλλου - Μπουλταδάκη, Προεδρεύουσα Αρεοπαγίτη - Εισηγήτρια, Ιωάννη Δουρουκλάκη, Νίκη Κατσιαούνη, Μαρία Γιαννακοπούλου και Απόστολο Φωτόπουλο, Αρεοπαγίτες. Συνεδρίασε δημόσια στο Κατάστημά του, στις 21 Μαΐου 2024, με την παρουσία και του Γραμματέως Γ. Φ., για να δικάσει την εξής υπόθεση μεταξύ: Των καλούντων - αναιρεσειόντων: 1.Α. Β. του Ι., κατοίκου ..., 2.Σ. Γ. του Θ., κατοίκου ..., 3.Π. Δ. του Α., κατοίκου ..., 4.Δ. Ζ. του Γ., κατοίκου ..., 5.Μ. Ν. του Σ., κατοίκου ..., 6.Χ. Ν. του Ι., κατοίκου ..., και 7.Η. Φ. του Κ., κατοίκου ... Εκπροσωπήθηκαν από τους πληρεξούσιους δικηγόρους τους Μαρία Γεωργιτσοπούλου και Ερνέστο - Δημήτριο Τσακαλία, οι oποίοι δεν κατέθεσαν προτάσεις. Των καθ' ών η κλήση - αναιρεσιβλήτων: 1.Ελληνικού Δημοσίου, νόμιμα εκπροσωπούμενου από τον Υπουργό Οικονομικών που εδρεύει στην Αθήνα και 2.Νομικού Προσώπου Δημοσίου Δικαίου με την επωνυμία "Υπηρεσία Πολιτικής Αεροπορίας", που εδρεύει στην Αθήνα και εκπροσωπείται νόμιμα. Αμφότεροι εκπροσωπήθηκαν από την πληρεξούσιά τους Μαρία Σταμέλου, Πάρεδρο του Νομικού Συμβουλίου του Κράτους, με δήλωση του άρθρου 242 παρ. 2 του Κ.Πολ.Δ., η οποία κατέθεσε προτάσεις. Η ένδικη διαφορά άρχισε με την από ...2014 αγωγή των ήδη καλούντων και άλλου προσώπου που δεν είναι διάδικος στη δίκη αυτή, που κατατέθηκε στο Μονομελές Πρωτοδικείο Αθηνών. Εκδόθηκαν οι αποφάσεις: ...2015 του ίδιου Δικαστηρίου και ...2019 του Μονομελούς Εφετείου Αθηνών. Την αναίρεση της τελευταίας απόφασης ζήτησαν οι αναιρεσείοντες με την από ...2021 αίτησή τους και τους από ...2023 προσθέτους λόγους αυτής, επί της οποίας εκδόθηκε η ...2023 απόφαση του δικαστηρίου τούτου που κήρυξε απαράδεκτη τη συζήτηση της ένδικης αίτησης αναίρεσης και των προσθέτων αυτής λόγων. Η υπόθεση επαναφέρεται προς συζήτηση με την από ...2024 κλήση των καλούντων. Κατά τη συζήτηση της υπόθεσης αυτής, που εκφωνήθηκε από το πινάκιο, οι διάδικοι παραστάθηκαν όπως σημειώνεται πιο πάνω. Οι πληρεξούσιοι των καλούντων ζήτησαν την παραδοχή της αίτησης και των προσθέτων λόγων, καθώς και την καταδίκη του αντιδίκου μέρους στη δικαστική δαπάνη τους.

Judges: Ιωάννα Μαργέλλου - Μπουλταδάκη, Προεδρεύουσα Αρεοπαγίτη - Εισηγήτρια, Ιωάννη Δουρουκλάκη, Νίκη Κατσιαούνη, Μαρία Γιαννακοπούλου, Απόστολο Φωτόπουλο

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Β2' Πολιτικό Τμήμα Συγκροτήθηκε από τους Δικαστές: Ιωάννα Μαργέλλου - Μπουλταδάκη, Προεδρεύουσα Αρεοπαγίτη - Εισηγήτρια, Ιωάννη Δουρουκλάκη, Νίκη Κατσιαούνη, Μαρία Γιαννακοπούλου και Απόστολο Φωτόπουλο, Αρεοπαγίτες. Συνεδρίασε δημόσια στο Κατάστημά του, στις 21 Μαΐου 2024, με την παρουσία και του Γραμματέως Γ. Φ., για να δικάσει την εξής υπόθεση μεταξύ: Των καλούντων - αναιρεσειόντων: 1.Α. Β. του Ι., κατοίκου ..., 2.Σ. Γ. του Θ., κατοίκου ..., 3.Π. Δ. του Α., κατοίκου ..., 4.Δ. Ζ. του Γ., κατοίκου ..., 5.Μ. Ν. του Σ., κατοίκου ..., 6.Χ. Ν. του Ι., κατοίκου ..., και 7.Η. Φ. του Κ., κατοίκου ... Εκπροσωπήθηκαν από τους πληρεξούσιους δικηγόρους τους Μαρία Γεωργιτσοπούλου και Ερνέστο - Δημήτριο Τσακαλία, οι oποίοι δεν κατέθεσαν προτάσεις. Των καθ' ών η κλήση - αναιρεσιβλήτων: 1.Ελληνικού Δημοσίου, νόμιμα εκπροσωπούμενου από τον Υπουργό Οικονομικών που εδρεύει στην Αθήνα και 2.Νομικού Προσώπου Δημοσίου Δικαίου με την επωνυμία "Υπηρεσία Πολιτικής Αεροπορίας", που εδρεύει στην Αθήνα και εκπροσωπείται νόμιμα. Αμφότεροι εκπροσωπήθηκαν από την πληρεξούσιά τους Μαρία Σταμέλου, Πάρεδρο του Νομικού Συμβουλίου του Κράτους, με δήλωση του άρθρου 242 παρ. 2 του Κ.Πολ.Δ., η οποία κατέθεσε προτάσεις. Η ένδικη διαφορά άρχισε με την από ...2014 αγωγή των ήδη καλούντων και άλλου προσώπου που δεν είναι διάδικος στη δίκη αυτή, που κατατέθηκε στο Μονομελές Πρωτοδικείο Αθηνών. Εκδόθηκαν οι αποφάσεις: ...2015 του ίδιου Δικαστηρίου και ...2019 του Μονομελούς Εφετείου Αθηνών. Την αναίρεση της τελευταίας απόφασης ζήτησαν οι αναιρεσείοντες με την από ...2021 αίτησή τους και τους από ...2023 προσθέτους λόγους αυτής, επί της οποίας εκδόθηκε η ...2023 απόφαση του δικαστηρίου τούτου που κήρυξε απαράδεκτη τη συζήτηση της ένδικης αίτησης αναίρεσης και των προσθέτων αυτής λόγων. Η υπόθεση επαναφέρεται προς συζήτηση με την από ...2024 κλήση των καλούντων. Κατά τη συζήτηση της υπόθεσης αυτής, που εκφωνήθηκε από το πινάκιο, οι διάδικοι παραστάθηκαν όπως σημειώνεται πιο πάνω. Οι πληρεξούσιοι των καλούντων ζήτησαν την παραδοχή της αίτησης και των προσθέτων λόγων, καθώς και την καταδίκη του αντιδίκου μέρους στη δικαστική δαπάνη τους.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Με την από ...2024 (αριθμ. εκθ. καταθ. ...2024) κλήση των αναιρεσειόντων μετά την έκδοση της υπ' αριθμ. ...2023 απόφασης του Δικαστηρίου αυτού, με την οποία κηρύχθηκε απαράδεκτη η συζήτηση της από ...2021 και με αριθμό κατάθεσης ...2022 αίτησης και των από ...2023 και με αριθμό κατάθ. ...2023 προσθέτων λόγων για αναίρεση της υπ' αριθμ. ...2019 απόφασης του Μονομελούς Εφετείου Αθηνών, λόγω μη κλήτευσης του 2ου αναιρεσιβλήτου Ν.Π.Δ.Δ. με την επωνυμία " Υπηρεσία Πολιτικής Αεροπορίας", φέρονται προς συζήτηση η ως άνω αίτηση αναίρεσης και οι πρόσθετοι λόγοι αυτής μετά από κλήτευση μόνο του 1ου αναιρεσιβλήτου - Ελληνικού Δημοσίου και όχι του 2ου, καθ' όσον δεν έχει συγκροτηθεί σε σώμα το διοικητικό συμβούλιο του εν λόγω Ν.Π.Δ.Δ. και δεν έχει αρχίσει η λειτουργία του. Κατά την αναφερομένη στην αρχή της παρούσας απόφασης δικάσιμο, φέρονται προς συζήτηση, ενώπιον του Δικαστηρίου τούτου: α) η από ...2021 (με αρ. κατάθεσης ...2022) αίτηση αναίρεσης και, β) οι από ...2023 (με αρ. κατάθεσης ...2023) πρόσθετοι λόγοι της. Από τις διατάξεις των άρθρων 558 και 566 ΚΠολΔ προκύπτει, ότι η αναίρεση πρέπει να απευθύνεται εναντίον εκείνων οι οποίοι ήταν διάδικοι στη δίκη στην οποία εκδόθηκε η προσβαλλόμενη με αυτή απόφαση και αντίδικοι του αναιρεσείοντος, και μάλιστα όχι εναντίον όλων αυτών, αλλά μόνον εναντίον εκείνων από αυτούς οι οποίοι νίκησαν και από τους οποίους επιδιώκεται με αυτήν και είναι δυνατή με βάση τις επικαλούμενες πλημμέλειές της, η αναίρεση της προσβαλλόμενης απόφασης. Επομένως η αίτηση αναίρεσης είναι απορριπτέα, ως απαράδεκτη, ως προς το μέρος της που στρέφεται κατ' εκείνων από τους αντιδίκους του αναιρεσείοντος, τους οποίους δεν αφορά η αποδιδόμενη μ' αυτήν στην προσβαλλόμενη απόφαση πλημμέλεια και ως προς τους οποίους επομένως δεν είναι δυνατό να αναιρεθεί η απόφαση και αν ακόμα ευδοκιμήσει ο λόγος αυτός (ΑΠ 54/2023,932/2018, 110/2018, 47/2016). Με την κρινόμενη από ...2021 και με αριθμό κατάθεσης ...2022 αίτηση αναίρεσης προσβάλλεται η αντιμωλία των διαδίκων εκδοθείσα κατά την ειδική διαδικασία των εργατικών διαφορών υπ' αριθμ. ...2019 απόφαση του Μονομελούς Εφετείου Αθηνών, με την οποία έγινε δεκτή τυπικά και κατ' ουσία η από 9.7.2019 και με αριθμ. κατάθεσης ...2017 έφεση των εναγόντων - εκκαλούντων και ήδη αναιρεσειόντων κατά της υπ' αριθμ. ...2015 απόφασης του Μονομελούς Πρωτοδικείου Αθηνών, με την οποία απορρίφθηκε ως ουσιαστικά αβάσιμη η από 27.2.2014 και με αριθμό κατάθ. ...2014 αγωγή των εναγόντων και ήδη αναιρεσειόντων, και μετά από εξαφάνιση της ως άνω απόφασης του πρωτοβαθμίου Δικαστηρίου, ως προς την κύρια βάση της, απέρριψε αυτή. Η αίτηση αναίρεσης ασκήθηκε νομότυπα και εμπρόθεσμα (άρθρα 552, 553, 556, 558, 564 παρ. 3, 566 παρ. 1 και 144 του ΚΠολΔ). Είναι συνεπώς παραδεκτή (άρθρο 577 παρ. 1 ΚΠολΔ) και πρέπει να ερευνηθεί ως προς το παραδεκτό και βάσιμο των λόγων αυτής (άρθρο 577 παρ. 3 ΚΠολΔ). Με την ως άνω αναίρεση πρέπει να συνεκδικασθούν (άρθρο 246 ΚΠολΔ) και οι από ...2023 πρόσθετοι λόγοι αναίρεσης που κατατέθηκαν στη γραμματεία του Αρείου Πάγου στις 26.7.2023 (βλ. την ...2023 πράξη κατάθεσης προσθέτων λόγων του αρμόδιου γραμματέα του Αρείου Πάγου που υπάρχει κάτω από το δικόγραφο αυτό) και επιδόθηκε στο αναιρεσίβλητο Ελληνικό Δημόσιο στις 26.7.2023, σύμφωνα με την υπ' αριθμ. ...2023 έκθεση επιδόσεως του δικαστικού επιμελητή στο Εφετείο Πειραιά Δ. Π. Τ., δηλαδή ασκήθηκαν νομότυπα και εμπρόθεσμα και να ερευνηθούν περαιτέρω ως προς το παραδεκτό και βάσιμο των λόγων τους. Όσον αφορά το δεύτερο αναιρεσίβλητο ΝΠΔΔ με την επωνυμία "Υπηρεσία Πολιτικής Αεροπορίας", το οποίο έχει νομική προσωπικότητα μετά το Ν. 4475/2020, δεν έχει συγκροτηθεί σε σώμα το διοικητικό συμβούλιο αυτού, οπότε δεν νομιμοποιείται παθητικά και επιπλέον από την επισκόπηση τόσο της προσβαλλομένης απόφασης όσο και της απόφασης του πρωτοβαθμίου δικαστηρίου, προκύπτει ότι τούτο δεν υπήρξε διάδικος και κατά συνέπεια η ένδικη αίτηση αναίρεσης η οποία απευθύνεται κατ' αυτού, πρέπει να απορριφθεί ως προς αυτό ως απαράδεκτη. Κατά τη διάταξη του άρθρου 559 αριθμ. 1 εδ. α' ΚΠολΔ λόγος αναίρεσης για παραβίαση κανόνα ουσιαστικού δικαίου ιδρύεται, εάν αυτός εφαρμοσθεί, αν και κατά τις σχετικές παραδοχές της απόφασης του δικαστηρίου της ουσίας δεν υπάρχουν οι πραγματικές προϋποθέσεις εφαρμογής του ή αντίθετα, όταν δεν εφαρμοσθεί, μολονότι κατά τις παραδοχές αυτές, συντρέχουν οι πραγματικές προϋποθέσεις εφαρμογής του ή εφαρμοσθεί εσφαλμένα, η δε παραβίαση εκδηλώνεται είτε με ψευδή ερμηνεία, είτε με κακή εφαρμογή, δηλ. με εσφαλμένη υπαγωγή (ΟλΑΠ 31/2009, 7/2006, 4/2005, ΑΠ 757/2015). Με τον παραπάνω λόγο αναίρεσης ελέγχονται τα σφάλματα του δικαστηρίου της ουσίας κατά την εκτίμηση της νομικής βασιμότητας της αγωγής και των ισχυρισμών (ενστάσεων) των διαδίκων, καθώς και τα νομικά σφάλματα του ανωτέρω δικαστηρίου κατά την έρευνα της ουσίας της διαφοράς. Στην τελευταία δε περίπτωση, η παραβίαση του κανόνα αυτού ελέγχεται από τον Άρειο Πάγο αποκλειστικώς και μόνο με βάση τα πραγματικά περιστατικά που δέχεται το δικαστήριο της ουσίας ότι αποδείχθηκαν ή ότι δεν αποδείχθηκαν (ΑΠ 130/2016, ΑΠ 1420/2013). Εξ ετέρου κατά τη διάταξη του άρθρου 559 αριθ. 19 του ΚΠολΔ αναίρεση επιτρέπεται αν η απόφαση δεν έχει νόμιμη βάση και ιδίως αν δεν έχει καθόλου αιτιολογίες ή έχει αιτιολογίες αντιφατικές ή ανεπαρκείς σε ζήτημα που ασκεί ουσιώδη επιρροή στην έκβαση της δίκης. Από τη διάταξη αυτή, η οποία αποτελεί κύρωση της παράβασης του άρθρου 93 παρ. 3 εδ. α του Συντάγματος που επιτάσσει ότι κάθε δικαστική απόφαση πρέπει να είναι ειδικά και εμπεριστατωμένα αιτιολογημένη, προκύπτει ότι ο προβλεπόμενος από αυτή λόγος αναίρεσης ιδρύεται όταν στην ελάσσονα πρόταση του δικανικού συλλογισμού δεν εκτίθενται καθόλου πραγματικά περιστατικά "έλλειψη αιτιολογίας", ή όταν τα εκτιθέμενα δεν καλύπτουν όλα τα στοιχεία που απαιτούνται βάσει του πραγματικού του εφαρμοστέου κανόνα ουσιαστικού δικαίου για την επέλευση της έννομης συνέπειας που απαγγέλθηκε ή την άρνησή της "ανεπαρκής αιτιολογία", ή όταν αντιφάσκουν μεταξύ τους "αντιφατική αιτιολογία" (ΟλΑΠ 1/1999). Ειδικότερα, αντιφατικές αιτιολογίες έχει η απόφαση, όταν τα πραγματικά περιστατικά που αναγράφονται σε αυτήν και στηρίζουν το αποδεικτικό πόρισμα της για κρίσιμο ζήτημα, δηλαδή για ζήτημα αναφορικά με ισχυρισμό των διαδίκων που τείνει στη θεμελίωση ή κατάλυση του επιδίκου δικαιώματος, συγκρούονται μεταξύ τους και αλληλοαναιρούνται, αποδυναμώνοντας έτσι την κρίση της απόφασης για την υπαγωγή ή μη της συγκεκριμένης ατομικής περίπτωσης στο πραγματικό συγκεκριμένου κανόνα ουσιαστικού δικαίου, που συνιστά και το νομικό χαρακτηρισμό της ατομικής περίπτωσης. Αντίστοιχα ανεπάρκεια αιτιολογίας υπάρχει όταν από την απόφαση δεν προκύπτουν σαφώς τα περιστατικά που είτε είναι κατά νόμο αναγκαία για τη στοιχειοθέτηση στη συγκεκριμένη περίπτωση της διάταξης ουσιαστικού δικαίου που εφαρμόσθηκε, είτε αποκλείουν την εφαρμογή της, όχι όμως όταν υφίστανται ελλείψεις στην ανάλυση, στάθμιση και γενικώς στην εκτίμηση των αποδείξεων, εφόσον το πόρισμα από την εκτίμηση των αποδείξεων εκτίθεται με σαφήνεια και πληρότητα (ΟλΑΠ 15/2006). Το κατά νόμο αναγκαίο περιεχόμενο της ελάσσονος πρότασης προσδιορίζεται από τον εκάστοτε εφαρμοστέο κανόνα ουσιαστικού δικαίου, του οποίου το πραγματικό πρέπει να καλύπτεται πλήρως από τις παραδοχές της απόφασης στο αποδεικτικό της πόρισμα και να μην καταλείπονται αμφιβολίες. Ελλείψεις αναγόμενες μόνο στην ανάλυση και στάθμιση των αποδεικτικών μέσων και γενικότερα ως προς την αιτιολόγηση του αποδεικτικού πορίσματος, αν αυτό διατυπώνεται σαφώς, δεν συνιστούν ανεπαρκείς αιτιολογίες. Δηλαδή μόνο το τι αποδείχθηκε ή δεν αποδείχθηκε είναι ανάγκη να εκτίθεται στην απόφαση πλήρως και σαφώς και όχι γιατί αποδείχθηκε ή δεν αποδείχθηκε. Τα επιχειρήματα δε του δικαστηρίου που σχετίζονται με την εκτίμηση των αποδείξεων δεν συνιστούν παραδοχές επί τη βάσει των οποίων διαμορφώνεται το αποδεικτικό πόρισμα και ως εκ τούτου δεν αποτελούν "αιτιολογία", ώστε στο πλαίσιο της διάταξης του αριθμού 19 του άρθρου 559 του ΚΠολΔ να επιδέχονται μομφή για αντιφατικότητα ή ανεπάρκεια. Ούτε εξ άλλου ιδρύεται ο ανωτέρω λόγος αναίρεσης του αριθμού 19 του άρθρου 559 του ΚΠολΔ εξ αιτίας του ότι το δικαστήριο δεν αναλύει ιδιαιτέρως και διεξοδικά τα μη συνιστώντα αυτοτελείς ισχυρισμούς επιχειρήματα των διαδίκων (ΑΠ 1420/2013, 1703/2009, 1202/2008, 520/1995). Η διάταξη του άρθρ. 4 § 1 του ισχύοντος Συντάγματος, η οποία ορίζει ότι "Οι Έλληνες είναι ίσοι ενώπιον του Νόμου" και καθιερώνει όχι μόνο την ισότητα των Ελλήνων έναντι του νόμου, αλλά και την ισότητα του νόμου έναντι αυτών, δεσμεύει και τον κοινό νομοθέτη και τον υποχρεώνει, όταν πρόκειται να ρυθμίσει ουσιωδώς όμοια πράγματα, σχέσεις ή καταστάσεις και κατηγορίες προσώπων να μη μεταχειρίζεται κατά τρόπο ανόμοιο τις περιπτώσεις αυτές, εισάγοντας εξαιρέσεις και κάνοντας διακρίσεις, εκτός αν αυτό επιβάλλουν λόγοι κοινωνικού ή δημοσίου συμφέροντος, η συνδρομή των οποίων υπόκειται στον έλεγχο των δικαστηρίων. Ειδικότερη εκδήλωση της καθιερουμένης με την πιο πάνω διάταξη αρχής της ισότητας αποτελεί η διάταξη του άρθρου 22 παρ. 1β του Συντάγματος που εφαρμόζεται επί μισθωτών που απασχολούνται με σύμβαση εργασίας ιδιωτικού δικαίου (ΟλομΑΠ 3/1997) και επιβάλλει στο νομοθέτη τη θέσπιση ίσης αμοιβής για τους εργαζομένους, ανεξαρτήτως φύλου ή άλλης διακρίσεως, εφόσον όμως αυτοί παρέχουν την ίδια ποιοτικώς και ποσοτικώς εργασία, εργαζόμενοι κάτω από τις ίδιες συνθήκες και με τα αυτά προσόντα (ΟλομΑΠ 13/2003). Αν γίνει από το νόμο ειδική ρύθμιση για ορισμένη κατηγορία προσώπων και αποκλείεται από τη ρύθμιση αυτή, κατ' αδικαιολόγητη δυσμενή διάκριση, άλλη κατηγορία προσώπων για την οποία συντρέχει ο ίδιος λόγος που επιβάλλει την αυτή ειδική μεταχείριση, η διάταξη αυτή που εισάγει την αδικαιολόγητη δυσμενή μεταχείριση είναι ανίσχυρη, ως αντισυνταγματική. Το ίδιο ισχύει και όταν η ειδική νομοθετική ρύθμιση [διάταξη νόμου, κανονιστική διάταξη ή κανονιστική συλλογική ρύθμιση (σ.σ.ε. ή δ.α.)] αφορά μισθό ή άλλη παροχή προς υπάλληλο και γενικώς μισθωτό. Στην περίπτωση αυτή προς αποκατάσταση της συνταγματικής αρχής της ισότητας, εφαρμόζεται από το δικαστήριο η διάταξη που ισχύει για τη κατηγορία υπέρ της οποίας θεσπίσθηκε ειδικά και για εκείνη τη κατηγορία που αδικαιολόγητα αποκλείσθηκε από την εφαρμογή της, διότι μόνο με τον τρόπο αυτό αίρεται η κατάσταση που δημιουργήθηκε από τη παραβίαση της ανωτέρω συνταγματικής αρχής και κατά συνέπεια το δικαστήριο επιδικάζει τη παροχή αυτή και σε εκείνους που αδικαιολόγητα έχουν εξαιρεθεί, χωρίς η επιδίκαση αυτή να παραβιάζει την αρχή της διάκρισης των λειτουργιών που θεσπίζεται από τις διατάξεις των άρθρων 1, 26, 73 επ. και 87 επ. του Συντάγματος (ΟλομΑΠ 16/2015, 3/2013). Τούτο δε δεν αντίκειται στη διάταξη του άρθρου 80 § 1 του Συντάγματος που δεν επιτρέπει τη παροχή μισθού, σύνταξης, χορηγίας ή αμοιβής χωρίς οργανικό ή άλλο ειδικό νόμο, διότι ο νόμος υπάρχει και είναι αυτός που περιέχει την ευμενή ρύθμιση (ΑΠ 749/2016). Εκτός τούτου, σύμφωνα με τη θεμελιώδη αρχή της ίσης μεταχείρισης, που αναγνωρίζεται από τα άρθρα 22 παρ. 1β του Συντάγματος και 119 της Συνθήκης της ΕΟΚ, πηγάζει δε από το άρθρο 288 ΑΚ, το οποίο έχει εφαρμογή σε κάθε παροχή από ενοχική σύμβαση, όποιος χρησιμοποιεί περισσότερα πρόσωπα με αμοιβή, αδιακρίτως φύλλου, που έχουν τα ίδια μεταξύ τους προσόντα και παρέχουν τις ίδιες και υπό τις αυτές συνθήκες εργασίας υπηρεσίες, προς εξυπηρέτηση της αυτής κατηγορίας αναγκών του, υποχρεούται, ανεξάρτητα από το χρόνο ή τον τρόπο πρόσληψης του καθενός, να μεταχειρίζεται τα πρόσωπα αυτά ομοιόμορφα από άποψη παροχών. Προϋπόθεση, όμως, της υποχρέωσης αυτής είναι ο εργοδότης να προβαίνει στη χορήγηση της παροχής σε ορισμένους μόνο εργαζόμενους της ίδιας κατηγορίας οικειοθελώς και όχι από υποχρέωση που επιβάλλεται από το νόμο, συλλογική σύμβαση εργασίας ή διοικητική απόφαση (ΑΠ 267/2020, 536/2018, ΑΠ 749/2016). Επειδή, στο άρθρο πρώτο του ν. 3315/2005 (ΦΕΚ Α 41/22.02.2005) αναφέρονται τα εξής: "Κυρώνονται και έχουν την ισχύ, που ορίζει το άρθρο 28 παρ. 1 του Συντάγματος: α) η Τελική Πράξη της Διπλωματικής Διάσκεψης (Βρυξέλλες, 27 Ιουνίου 1997) σχετικά με το Πρωτόκολλο Ενοποίησης της Διεθνούς Σύμβασης EUROCONTROL της σχετικής με τη συνεργασία για την ασφάλεια της Αεροναυτιλίας της 13ης Δεκεμβρίου 1960 (Ν. 1776/1988, ΦΕΚ 102 Α) σε συνέχεια των διαφόρων τροποποιήσεων που έγιναν (1970, 1978, 1981), β) οι τροποποιήσεις που έγιναν από τη Διπλωματική Διάσκεψη της 27ης Ιουνίου 1997, γ) το Πρωτόκολλο Ενοποίησης της Διεθνούς Σύμβασης και δ) το ενιαίο κείμενο της Σύμβασης που ενσωματώνει τα κείμενα της υφιστάμενης Σύμβασης, τα οποία παραμένουν σε ισχύ και τις τροποποιήσεις που έγιναν από τη Διπλωματική Διάσκεψη της 27ης Ιουνίου 1997 μετά των Παραρτημάτων αυτής, το κείμενο των οποίων σε πρωτότυπο στην αγγλική γλώσσα και σε μετάφραση στην ελληνική έχει ως εξής: Άρθρο 1. Προκειμένου να επιτευχθεί η εναρμόνιση και ολοκλήρωση που απαιτούνται με στόχο την καθιέρωση ενός ομοιόμορφου ευρωπαϊκού συστήματος διαχείρισης της εναέριας κυκλοφορίας [...] τα Συμβαλλόμενα Μέρη συμφώνησαν: (α) να καθορίσουν μία ευρωπαϊκή πολιτική στον τομέα της διαχείρισης της εναέριας κυκλοφορίας, συμπεριλαμβανομένου του καθορισμού στρατηγικών και προγραμμάτων, των οποίων στόχος είναι η βελτίωση της χωρητικότητας που είναι αναγκαία, προκειμένου η εν λόγω να ανταποκρίνεται στις απαιτήσεις όλων των πολιτικών και στρατιωτικών χρηστών με αποτελεσματικό, ως προς το κόστος, τρόπο, ενώ θα διατηρείται το αναγκαίο επίπεδο ασφάλειας, (β) να δεσμευθούν για τον καθορισμό ειδικών στόχων, όσον αφορά την αποτελεσματικότητα και αποδοτικότητα των λειτουργιών διαχείρισης εναέριας κυκλοφορίας στις Περιοχές Πληροφοριών Πτήσης, (γ) να εισάγουν ένα σύστημα ελέγχου επιδόσεων και καθορισμού στόχων διαχείρισης της εναέριας κυκλοφορίας, (δ) να εφαρμόσουν ένα κοινό σχέδιο σύγκλισης και εφαρμογής για τις αεροναυτιλιακές εξυπηρετήσεις και ευκολίες στην Ευρώπη, (ε) να υιοθετήσουν και να εφαρμόσουν κοινά πρότυπα και προδιαγραφές, (στ) να εναρμονίσουν τους κανονισμούς που ισχύουν για τις εξυπηρετήσεις της εναέριας κυκλοφορίας, (ζ) να βελτιώσουν τη διαθέσιμη χωρητικότητα προκειμένου να ανταποκρίνεται η εν λόγω στη ζήτηση εναέριας κυκλοφορίας [...], (θ) να εφαρμόσουν μία κοινή πολιτική για την καθιέρωση και τον υπολογισμό των τελών που επιβάλλονται στους χρήστες του επί διαδρομής εξοπλισμού και εξυπηρετήσεων αεροναυτιλίας, τα οποία στο εξής καλούνται "τέλη διαδρομής". Για το σκοπό αυτό ιδρύουν έναν "Ευρωπαϊκό Οργανισμό για την Ασφάλεια της Αεροναυτιλίας (EUROCONTROL)", καλούμενο στο εξής "ο Οργανισμός", ο οποίος θα ενεργεί σε συνεργασία με τις εθνικές πολιτικές και στρατιωτικές αρχές και με τις οργανώσεις των χρηστών. Άρθρο 2. Ο Οργανισμός αναλαμβάνει τα ακόλουθα καθήκοντα: (α) να καταρτίζει και να εγκρίνει λεπτομερή σχέδια για την εναρμόνιση και ολοκλήρωση των εξυπηρετήσεων και συστημάτων της εναέριας κυκλοφορίας, ιδίως των αεροναυτιλιακών συστημάτων εδάφους και αέρα των Συμβαλλομένων Μερών, με σκοπό την καθιέρωση ενός ομοιόμορφου ευρωπαϊκού συστήματος διαχείρισης της εναέριας κυκλοφορίας, (β) να συντονίζει τα σχέδια εφαρμογής των Συμβαλλομένων Μερών, ούτως ώστε να εξασφαλιστεί η σύγκλιση προς ένα ομοιόμορφο ευρωπαϊκό σύστημα διαχείρισης της εναέριας κυκλοφορίας, (γ) [...], (π) να καθιερώνει, να τιμολογεί και να εισπράττει τα τέλη διαδρομής για λογαριασμό των Συμβαλλομένων Μερών που συμμετέχουν στο κοινό σύστημα τελών διαδρομής, υπό τους όρους που προβλέπονται στο Παράρτημα IV". Περαιτέρω, με το άρθρο 34 ν.2682/1999, όπως ισχύει μετά την αντικατάστασή του με το άρθ. 35 § 3 ν. 2912/2001, ορίζεται ότι "1. Για τον εκσυγχρονισμό, ανάπτυξη και λειτουργία του συστήματος εναέριας κυκλοφορίας και μείωσης των καθυστερήσεων, λόγω της εναέριας κυκλοφορίας στην Ελλάδα, συνιστάται στην Τράπεζα της Ελλάδος ειδικός λογαριασμός σύμφωνα με την ισχύουσα νομοθεσία. Στον ειδικό λογαριασμό αποδίδονται μηνιαία από τα αποδιδόμενα από τον Ευρωπαϊκό Οργανισμό για την ασφάλεια των πτήσεων (EUROCONTROL) ποσά ως τέλη διαδρομής και τέλη τερματικής περιοχής εννέα (9) ευρώ ανά μονάδα εξυπηρέτησης διαδρομής. Δύο (2) από τα παραπάνω ευρώ χρησιμοποιούνται αποκλειστικά για την κάλυψη της δαπάνης που απαιτείται για την κάλυψη του πτυχίου ελεγκτών εναέριας κυκλοφορίας έναντι οριστικής απώλειας ειδικότητας για λόγους υγείας, θανάτου κατά την άσκηση των υπηρεσιακών καθηκόντων ή αντικειμενικής αδυναμίας άσκησης καθηκόντων και τα υπόλοιπα επτά (7) ευρώ για τους σκοπούς της επόμενης παραγράφου. 2. Τα ποσά που αποδίδονται στον συνιστώμενο ειδικό λογαριασμό χρησιμοποιούνται για τη χρηματοδότηση δαπανών αποζημίωσης του προσωπικού της ΥΠΑ που συμβάλλει στην τιμή μονάδας (unirate) και στη βάση κόστους (cost base) των ως άνω τελών υπό αυστηρούς όρους εκμετάλλευσης του νέου συστήματος Radar, αύξησης της χωρητικότητας του συστήματος της εναέριας κυκλοφορίας και της μείωσης των καθυστερήσεων στην Ελλάδα και στο FIR Αθηνών, καθώς και με δαπάνες για την περαιτέρω ανάπτυξη και εκσυγχρονισμό του συστήματος, των υπηρεσιών, της οργάνωσης και του ανθρώπινου δυναμικού της εναέριας κυκλοφορίας καθώς και την υποστήριξη των δραστηριοτήτων της ΥΠΑ για την έγκαιρη ανάπτυξη και θέση σε λειτουργία του Νέου Διεθνούς Αερολιμένα Αθηνών στα Σπάτα. 3. Οι δαπάνες αποζημίωσης του προσωπικού καθορίζονται και καταβάλλονται μηνιαία ως κίνητρο βελτίωσης των παρεχομένων υπηρεσιών, μείωσης των καθυστερήσεων, αύξησης της χωρητικότητας του συστήματος και της εναέριας κίνησης ως κάτωθι α. Για τον κλάδο των Ελεγκτών Εναέριας Κυκλοφορίας ΠΕ2 -ΤΕ2 δύναται να καταβληθεί ως ποσοστό 44% εκ των ως άνω μηνιαίων αποδόσεων. Εκ του ποσού αυτού καταβάλλεται το προκύπτον από το κλάσμα των κατειλημμένων οργανικών θέσεων προς το σύνολο των οργανικών θέσεων του κλάδου σε ίσα μερίσματα, επηυξημένα για τους ελεγκτές ειδικότητας Radar κατά 20%, στους ελεγκτές ειδικότητας Αεροδρομίου, Προσέγγισης και Περιοχής με πραγματική άσκηση της ειδικότητάς τους ... 4. Στον παρόντα λογαριασμό διατηρείται το 10% των μηνιαίων αποδόσεων και δύναται να χρησιμοποιηθεί για δαπάνες εκπαίδευσης, μελετών, παροχή υπηρεσιών συμβούλου, συμπληρωματικές επενδύσεις και λοιπά προγράμματα ανάπτυξης και εκσυγχρονισμού του συστήματος και των σχετικών υπηρεσιών που συμβάλλουν στους ως άνω στόχους, με διαδικασίες απευθείας ανάθεσης στο EUROCONTROL ή σύμφωνα με τις οικείες διατάξεις σε άλλους φορείς, καθώς και για δαπάνες αποζημίωσης ομάδων εργασίας ή επιτροπών που συμβάλλουν στην έγκαιρη και έγκυρη υλοποίηση των δραστηριοτήτων του έργου ανάπτυξης του Νέου Διεθνούς Αερολιμένα Αθηνών επί τη βάσει συγκεκριμένου χρονοδιαγράμματος και των σχετικών δραστηριοτήτων υλοποίησης ... 6. Τυχόν υπόλοιπα της μηνιαίας ως άνω καθοριζομένης διαχείρισης επιστρέφουν στον λογαριασμό Τελών Διαδρομής ως Δημόσια Έσοδα". Εξάλλου, με το άρθρο 73 του ν. 3431/2006 προστέθηκε άρθρο 34Α στον ως άνω ν.2682/1999, με το οποίο ορίζονται, εκτός άλλων, και τα εξής: "1.Στον ειδικό λογαριασμό, που έχει συσταθεί με την παρ. 1 του άρθρου 34 του ν. 2682/1999, όπως τροποποιήθηκε και ισχύει, αποδίδεται μηνιαία από τα αποδιδόμενα από τον ... για την Ασφάλεια της Αεροναυτιλίας (EUROCONTROL) επί πλέον ποσό ως τέλος διαδρομής, που ανέρχεται σε δέκα ευρώ ανά μονάδα εξυπηρέτησης διαδρομής. Το ποσό αυτό χρησιμοποιείται για τη χρηματοδότηση δαπανών της Υπηρεσίας Πολιτικής Αεροπορίας (ΥΠΑ), που συμβάλλουν στην τιμή μονάδας (unit rate) και στη βάση κόστους (cost base) των τελών διαδρομής ως ακολούθως: α) δύο ευρώ καταβάλλονται μηνιαίως στο προσωπικό της ΥΠΑ ως επίδομα ετοιμότητας και διαθεσιμότητας, ως κίνητρο για τη διατήρηση της υψηλής αποδοτικότητας και του μέγιστου βαθμού ασφαλείας των παρεχόντων υπηρεσίες αεροναυτιλίας και καθορίζονται ως εξής: αα) ... ββ) .... γγ) για τους λοιπούς κλάδους προσωπικού (δηλ. πλην των κλάδων των Ελεγκτών Εναέριας Κυκλοφορίας ... και Ηλεκτρονικών Μηχανικών Συστημάτων Εναέριας Κυκλοφορίας ..., για τους οποίους προβλέπεται άλλο ποσοστό),... επιτρέπεται να καταβληθεί ποσοστό έως 57% του συνολικού ποσού των μηνιαίων αποδόσεων ... β) Οκτώ ευρώ μηνιαίως διατίθενται για τη περαιτέρω αύξηση της παραγωγικότητας και της αποδοτικότητας των αντιστοίχων συστημάτων και των παρεχομένων υπηρεσιών αεροναυτιλίας της ΥΠΑ. 2. Το ποσοστό που καταβάλλεται σε καθεμία από τις κατηγορίες προσωπικού της προηγουμένης παραγράφου προκύπτει από το κλάσμα των κατειλημμένων οργανικών θέσεων προς το σύνολο των οργανικών θέσεων του κλάδου. 3. Η διαδικασία διάθεσης, διαχείρισης και κάθε σχετική λεπτομέρεια χρήσης των μονάδων του παρόντος άρθρου καθορίζονται με απόφαση των Υπουργών Οικονομίας και Οικονομικών και Μεταφορών και Επικοινωνιών ....". Περαιτέρω, στην εκδοθείσα κατ' εξουσιοδότηση του άρθρου 34 του ν. 2682/1999 2/44611/Α0024/1999 (ΦΕΚ Β' 1336) κοινή απόφαση των Υπουργών Οικονομικών και Μεταφορών - Επικοινωνιών ορίσθηκε, ότι στον συσταθέντα με αυτήν στην Τράπεζα της Ελλάδος με αριθ. ... ειδικό λογαριασμό θα μεταφέρεται κάθε μήνα ποσό 7 € ανά μονάδα εξυπηρέτησης διαδρομής, από το οποίο θα καταβάλλεται, σύμφωνα με την παρ. 4 περ. στ', για δαπάνες αποζημίωσης προσωπικού ΥΠΑ, ως κίνητρο βελτίωσης των παρεχομένων υπηρεσιών, μείωσης των καθυστερήσεων κλπ., στους μονίμους και με σύμβαση εργασίας ιδιωτικού δικαίου αορίστου χρόνου υπαλλήλους των λοιπών κλάδων της ΥΠΑ, εκτός των αναφερομένων στις παρ. 1, 2 και 3 της παρούσας (δηλ. υπαλλήλων κλάδων ΠΕ.2, ΤΕ.2 με ειδικότητα ελεγκτή εναέριας κυκλοφορίας, κλάδων ΠΕ.4, ΤΕ.4 Ηλεκτρονικών Συστημάτων Εναέριας Κυκλοφορίας κλάδων ΠΕ.3, ΤΕ.3 Τηλεπικοινωνιών), οι οποίοι δεν εμπίπτουν σε μία από τις περιπτώσεις της παρ. αυτής, το ποσό που προκύπτει από τον εκεί λεπτομερώς περιγραφόμενο τρόπο υπολογισμού, τέλος δε στην παρ. 8 της ΚΥΑ αυτής ορίζεται, ότι "οι αποσπασμένοι υπάλληλοι της ΥΠΑ σε άλλες υπηρεσίες του Δημοσίου, ΟΤΑ, ΝΠΔΔ, ΝΠΙΔ, καθώς και σε γραφεία κομμάτων ή βουλευτών λαμβάνουν τα ανωτέρω επιδόματα, υπό την προϋπόθεση ότι μισθοδοτούνται από την ΥΠΑ και συμμετέχουν στα μηνιαία προγράμματα εργασίας με τις προϋποθέσεις του κλάδου, στον οποίο ανήκουν, όπως αναφέρονται στις διατάξεις του άρθρου 34 του ν. 2682/1999. Οι αποσπασμένοι στην ΥΠΑ υπάλληλοι των παραπάνω υπηρεσιών δεν δύνανται να λαμβάνουν τα επιδόματα αυτά". Αντίστοιχα, σε εκτέλεση του άρθρου 34Α του ν. 2682/1999, εκδόθηκε η ΚΥΑ Δ11/Α/8488/7838/2006/2006 (ΦΕΚ Β' 645/2006), στην οποία ορίζεται, μεταξύ άλλων, ότι στον ως άνω ειδικό λογαριασμό στην Τράπεζα της Ελλάδος αποδίδεται μηνιαία από τα αποδιδόμενα μηνιαία από τον Ευρωπαϊκό Οργανισμό για την Ασφάλεια της Αεροναυτιλίας (EURΟCΟNΤRΟL) επιπλέον ποσό 10 € ως τέλος διαδρομής ανά μονάδα εξυπηρέτησης διαδρομής (Service unit), από το οποίο 2 € χορηγούνται μηνιαίως στο προσωπικό της ΥΠΑ ως επίδομα διαθεσιμότητας και ετοιμότητας, ως κίνητρο για την διατήρηση της υψηλής αποδοτικότητας και τον μέγιστο βαθμό ασφάλειας των παρεχομένων υπηρεσιών αεροναυτιλίας και 4 € για την περαιτέρω αύξηση της παραγωγικότητας και αποδοτικότητας των αντιστοίχων συστημάτων παρεχομένων υπηρεσιών αεροναυτιλίας της ΥΠΑ, για την ως άνω δε παροχή (μηνιαία αποζημίωση), και σύμφωνα με τα ειδικότερα οριζόμενα στην παρ. 3 της ως άνω ΚΥΑ, διανέμονται, σε ίσα μερίσματα, στους υπαλλήλους των λοιπών κλάδων προσωπικού της ΥΠΑ (δηλ. εκτός των υπαλλήλων των κλάδων Ελεγκτών Εναέριας Κυκλοφορίας ... και Ηλεκτρονικών Μηχανικών Συστημάτων Εναέριας Κυκλοφορίας ΠΕ4-ΤΕ4, για τους οποίους προβλέπονται άλλοι συντελεστές κλπ.) το ποσό που προκύπτει σύμφωνα με τον εκτιθέμενο εκεί τρόπο υπολογισμού, τέλος δε κατά την παρ. 6 της ως άνω ΚΥΑ τις παραπάνω αποζημιώσεις λαμβάνουν και οι υπάλληλοι της ΥΠΑ που είναι αποσπασμένοι σε άλλες υπηρεσίες του Δημοσίου, ΟΤΑ, ν.π.δ.δ., ν.π.ι.δ., καθώς και σε γραφεία κομμάτων ή βουλευτών, με την προϋπόθεση ότι μισθοδοτούνται από την ΥΠΑ, ενώ, αντίθετα, οι αποσπασμένοι στην ΥΠΑ υπάλληλοι των παραπάνω υπηρεσιών δεν μπορούν να λάβουν τις αποζημιώσεις αυτές. Περαιτέρω, σύμφωνα με το άρθ. 50 του ΠΔ 56/1989 (Οργανισμός Υπηρεσίας Πολιτικής Αεροπορίας) "Οι θέσεις των μονίμων υπαλλήλων της Υπηρεσίας Πολιτικής Αεροπορίας του Υπουργείου Μεταφορών και Επικοινωνιών διακρίνονται κατά κλάδους ως ακολούθως Α. Κλάδοι Κατηγορίας ΠΕ Α) [...], Β) Κλάδος ΠΕ2 Ελεγκτών Εναέριας Κυκλοφορίας", κατά δε το άρθ.52 αυτού "1. Ο κλάδος ΠΕ2 Ελεγκτών Εναέριας Κυκλοφορίας περιλαμβάνει (512) θέσεις οργανικά ενιαίες. 2. Προσόντα Διορισμού στον εισαγωγικό βαθμό ορίζονται: Πτυχίο Νομικής ή Πολιτικών Επιστημών ή Οικονομικών Σχολών ή Κοινωνιολογίας ή Διοίκησης Επιχειρήσεων ή Φυσικών ή Μαθηματικών ΑΕΙ της ημεδαπής ή Πτυχίο Ανωτάτης Σχολής Πολιτικών Επιστημών ή Ανωτάτης Σχολής Οικονομικών και Εμπορικών Επιστημών ή Ανωτάτης Βιομηχανικής Σχολής ή ισότιμων ανωτάτων σχολών της αλλοδαπής ή πτυχίο χειριστού σχολής Ικάρων. Άριστη γνώση της Αγγλικής γλώσσας και ορθοφωνία, που διαπιστώνεται με πιστοποιητικό που θα χορηγείται κατόπιν προφορικής συνέντευξης με ειδική προς τούτο συγκροτούμενη Επιτροπή..." ( ΑΠ 218/2017, 966/2015). Εξάλλου, με τις διατάξεις του Ν.3717/2008 "κοινωνικές ρυθμίσεις για τους εργαζόμενους στις εταιρείες Ολυμπιακές Αερογραμμές ΑΕ, Ολυμπιακή Αεροπορία - Υπηρεσίες ΑΕ, Ολυμπιακή Αεροπλοΐα ΑΕ και άλλες διατάξεις", παρασχέθηκε στο προσωπικό των εν λόγω εταιρειών, εκτός των άλλων, και η δυνατότητα μεταφοράς του αναλόγως σε κενές ή προσωποπαγείς θέσεις υπηρεσιών και φορέων του δημοσίου τομέα ως προσωπικό ιδιωτικού δικαίου αορίστου χρόνου, στην περίπτωση που τεθούν οι εν λόγω εταιρείες σε καθεστώς ειδικής εκκαθάρισης μετά από αίτηση των ενδιαφερομένων και τήρηση της διαδικασίας που διαγράφεται στον ίδιο νόμο. Ειδικότερα, σύμφωνα με το άρθρο 7 παρ. 5 του Ν. 3717/2008, όπως τροποποιήθηκε και συμπληρώθηκε με το άρθρο 11 παρ. 1 του Ν. 3783/2009, σχετικά με τη μεταφορά του προσωπικού των άνω εταιρειών ορίστηκε ότι: "Η μεταφορά γίνεται εντός τετραμήνου από την αίτηση σε κενές οργανικές θέσεις αντίστοιχης ή παρεμφερούς ειδικότητας, της ίδιας εκπαιδευτικής βαθμίδας με αυτή που ανήκει ο μεταφερόμενος ή με βάση τα τυπικά προσόντα που κατέχει ο μεταφερόμενος. Στην περίπτωση που δεν υπάρχουν αντίστοιχες κενές θέσεις, η μεταφορά γίνεται σε συνιστώμενη προσωποπαγή θέση με σχέση εργασίας ιδιωτικού δικαίου αορίστου χρόνου αντίστοιχη των τυπικών προσόντων του μεταφερόμενου. Η προσωποπαγής θέση καταργείται με την καθ' οιονδήποτε τρόπο αποχώρηση αυτού που την κατέχει. Οι ανήκοντες στο τακτικό προσωπικό και κατέχοντες την ειδικότητα του ιπτάμενου χειριστή την 1η Ιανουαρίου 2009 έχουν δικαίωμα μεταφοράς τους στην ΥΠΑ, σε προσωποπαγείς θέσεις της ειδικότητας του "Χειριστή Αεροσκαφών" που συνιστώνται στην Υπηρεσία αυτή, εκτός εάν ο ενδιαφερόμενος δηλώσει ότι δεν επιθυμεί να ασκήσει το δικαίωμα μεταφοράς στην ΥΠΑ. Οι με τον τρόπο αυτό μεταφερόμενοι στην ΥΠΑ Ιπτάμενοι Χειριστές τίθενται στη διάθεση του Διοικητή της ΥΠΑ, ο οποίος τους αναθέτει καθήκοντα και εργασίες κατά τις ανάγκες της Υπηρεσίας, οι οποίες προσιδιάζουν προς τα επαγγελματικά, τυπικά και ουσιαστικά προσόντα των μεταφερομένων και των λοιπών απασχολουμένων στην ΥΠΑ με την ειδικότητα αυτή. Οι αποδοχές των με τον παραπάνω τρόπο μεταφερόμενων στην ΥΠΑ Ιπτάμενων Χειριστών, καθώς και η προβλεπόμενη ασφάλεια ζωής και πτυχίου καθορίζονται με κοινή απόφαση των Υπουργών Οικονομίας και Οικονομικών, Εσωτερικών και Μεταφορών και Επικοινωνιών και δεν μπορεί να είναι κατώτερες για κάθε μεταφερόμενο ατομικά του ενενήντα τοις εκατό (90%) των τακτικών μηνιαίων αποδοχών της παραγράφου 5 του άρθρου 1 του Ν. 3717/2008, όπως αυτές ισχύουν και εξελίσσονται σε κλιμάκια, σύμφωνα με τα προβλεπόμενα στην ισχύουσα κατά την 1η Οκτωβρίου 2008 συλλογική σύμβαση εργασίας Ολυμπιακών Αερογραμμών - ΕΧΠΑ. Στους ανωτέρω δεν καταβάλλονται οι παροχές της παραγράφου 3 του άρθρου 34 του Ν. 2682/1999 (ΦΕΚ 16Α) και του άρθρου 73 του Ν. 3431/2006 (ΦΕΚ 13Α)". Επίσης, με το άρθρο 26 παρ. 1 του Ν. 3913/2011 (ΦΕΚ Α 18/17.2.2011) "περί αναδιοργάνωσης της ΥΠΑ και άλλες διατάξεις" σχετικά με τη μεταφορά του προσωπικού στην ΥΠΑ ορίστηκε ότι: "Το προσωπικό της ΥΠΑ που προήλθε ή θα προέλθει από τις εταιρείες Ολυμπιακές Αερογραμμές ΑΕ, Ολυμπιακή Αεροπορία - Υπηρεσίες ΑΕ, Ολυμπιακή Αεροπλοΐα ΑΕ, σε εφαρμογή των ρυθμίσεων του Ν. 3717/2008 και που έχει την ειδικότητα του Ιπτάμενου Χειριστή, ... εφόσον διαπιστώνεται με απόφαση του υπηρεσιακού συμβουλίου, που λαμβάνεται με βάση της υπηρεσιακές ανάγκες, ότι πλεονάζει, μετατάσσεται ή μεταφέρεται, χωρίς αίτησή του, σε φορείς ή υπηρεσίες του δημόσιου και ευρύτερου δημόσιου τομέα, όπως αυτός ορίζεται στην παρ. 1 του άρθρου 51 του Ν. 1892/1990 και στην παρ. 1 του άρθρου 9 του Ν. 1232/1982 (ΦΕΚ 22Α), όπως ερμηνεύτηκε με την παρ. 6 του άρθρου 1 του Ν. 1256/1982 (ΦΕΚ 65Α), σε κενές οργανικές θέσεις ή σε συνιστώμενες προσωποπαγείς θέσεις, συναφείς με την ειδικότητα ή το πτυχίο που κατέχει, με σχέση εργασίας ιδιωτικού δικαίου αορίστου χρόνου. Η μετάταξη ή μεταφορά γίνεται εντός χρονικού διαστήματος έξι (6) μηνών από τη δημοσίευση του παρόντος στην Εφημερίδα της Κυβερνήσεως, με κοινή απόφαση των Υπουργών Εσωτερικών, Αποκέντρωσης και Ηλεκτρονικής Διακυβέρνησης και Υποδομών, Μεταφορών και Δικτύων και του αρμόδιου Υπουργού. Κατά τα λοιπά εφαρμόζονται οι διατάξεις των άρθρων 7 και 8 του Ν. 3717/2008 (ΦΕΚ 239Α) ... Η διάθεση του πλεονάζοντος προσωπικού γίνεται από την Επιτροπή που συστάθηκε με την παράγραφο 6 της οικ. 47094/393/27.8.2009 (ΦΕΚ 1829Β) κοινής απόφασης των Υπουργών Οικονομίας και Οικονομικών, Εσωτερικών και Μεταφορών και Επικοινωνιών, που εκδόθηκε με βάση την παρ. 12 του άρθρου 7 του Ν. 3717/2008", με δε την παράγραφο 2 εδάφιο τελευταίο του ίδιου ως άνω άρθρου 26 του Ν. 3913/2011 ορίστηκε ότι "Στους κατ' εφαρμογή της παρ. 5 του άρθρου 7 του Ν. 3717/2008, όπως τροποποιήθηκε με την παρ. 1 του άρθρου 11 του Ν. 3783/2009 (ΦΕΚ 136Α), μεταφερόμενους στην ΥΠΑ ιπτάμενους χειριστές δεν καταβάλλονται οι παροχές της παρ. 3 του άρθρου 34 του Ν. 2682/1999 και του άρθρου 73 του Ν. 3431/2006". Με το άρθρο 144 του Ν. 4070/2012 "Ηλεκτρονικές Επικοινωνίες Μεταφορές τουριστικές Επενδύσεις" ορίστηκε ότι: "1. Η παρ. 1 του άρθρου 26 του Ν. 3913/2011 καταργείται, αφότου ίσχυσε. 2. Μετατάξεις ή μεταφορές προσωπικού που είχαν ολοκληρωθεί, σύμφωνα με τις διατάξεις του ανωτέρω νόμου, διατηρούνται σε ισχύ. 3. Με απόφαση του Υπουργού Υποδομών, Μεταφορών και Δικτύων, το προσωπικό του πρώτου εδαφίου της παρ. 1 του καταργούμενου άρθρου 26 του Ν. 3913/2011 δύναται με αίτησή του, η οποία δεν είναι δεσμευτική για την υπηρεσία, να τοποθετείται σε οργανικές μονάδες της ΥΠΑ, σύμφωνα με τις υπηρεσιακές ανάγκες ή να μεταφέρεται στην Αρχή Συντονισμού Πτήσεων ή στην Επιτροπή Διερεύνησης Αεροπορικών Ατυχημάτων. 4. Η τοποθέτηση του ανωτέρω προσωπικού σε οργανικές μονάδες της ΥΠΑ, καθώς και η μεταφορά του στην Αρχή Συντονισμού Πτήσεων ή στην Επιτροπή Διερεύνησης Αεροπορικών Ατυχημάτων θα πραγματοποιείται από ένταξή του σε υφιστάμενους κλάδους των ως άνω Υπηρεσιών, ανεξάρτητα από τα τυπικά τους προσόντα, όπως ορίζονται στο Π.Δ. 50/2001, σε κενές οργανικές θέσεις ή σε συνιστώμενες προσωποπαγείς θέσεις, με σχέση εργασίας ιδιωτικού δικαίου αορίστου χρόνου". Από το σύνολο των ανωτέρω διατάξεων αναφορικά με το καθεστώς μεταφοράς του προσωπικού των ανωτέρω εταιριών "Ολυμπιακές Αερογραμμές ΑΕ", "Ολυμπιακή Αεροπορία - Υπηρεσίες ΑΕ" και "Ολυμπιακή Αεροπλοΐα ΑΕ" που κατέχουν ειδικότητα ιπτάμενου χειριστή προκύπτει ότι κατά την αρχική πρόβλεψη του άρθρου 11 του Ν. 3783/2009, ο οποίος κατά τα ανωτέρω τροποποίησε το Ν. 3717/2008, δόθηκε η δυνατότητα στο ανωτέρω προσωπικό να καταλάβει προσωποπαγή θέση χειριστή αεροσκαφών της ΥΠΑ και να τεθεί στη διάθεση της Διοίκησης αυτής προς άσκηση συναφών με την ειδικότητα αυτή καθηκόντων με ειδικό μισθολόγιο που θα καθορίζονταν με κοινή απόφαση των αρμοδίων Υπουργών, ενώ ρητά αυτό (μεταφερόμενο προσωπικό) εξαιρέθηκε από την καταβολή των προβλεπόμενων στις διατάξεις των άρθρων 34 παρ. 3 και 34α παροχών του Ν. 2682/1999. Εν συνεχεία, επειδή ο αριθμός των ιπτάμενων χειριστών (ειδικότητα που ενδιαφέρει εν προκειμένω, αλλά και των μηχανικών αεροσκαφών) που μεταφέρθηκαν στην ΥΠΑ ήταν πολύ μεγάλος, με το άρθρο 26 του Ν. 3913/2011 καθορίστηκε η διαδικασία προσδιορισμού και μεταφοράς του πλεονάζοντος προσωπικού με τις ανωτέρω ειδικότητες σε φορείς του δημοσίου τομέα και ευρύτερου δημοσίου τομέα και δη σε κενές οργανικές θέσεις ή σε συνιστώμενες προσωποπαγείς θέσεις, συναφείς με την ειδικότητα ή το πτυχίο που κατέχει, με σχέση εργασίας ιδιωτικού δικαίου αορίστου χρόνου (παρ. 1) με ρητή πρόβλεψη ότι για τους μεταφερόμενους ιπτάμενους χειριστές στην ΥΠΑ δεν θα καταβάλλονται οι παροχές των άρθρων 34 παρ. 3 και 34α του Ν. 2682/1999, όπως το τελευταίο προστέθηκε με το άρθρο 73 του Ν. 3431/2006 (παρ. 2). Ειδικότερα, ως προς την αιτιολογία θέσπισης του σχετικού άρθρου στο σχέδιο νόμου, στην εισηγητική έκθεση αναφέρεται χαρακτηριστικά ότι οι ανωτέρω ρυθμίσεις καθίστανται αναγκαίες δεδομένου ότι στο πλαίσιο των ρυθμίσεων που προβλέπουν τη δημιουργία ισάριθμων με τις σχετικές αιτήσεις προσωποπαγών θέσεων, μεταφέρεται πλεονάζων αριθμός προσωπικού των παραπάνω ειδικοτήτων χειριστών και μηχανικών αεροσκαφών στην ΥΠΑ, τη στιγμή που οι υπηρεσιακές ανάγκες καθώς και οι υφιστάμενες κτιριακές και υλικοτεχνικές υποδομές της ΥΠΑ δεν επιτρέπουν την απορρόφηση ενός τόσο μεγάλου αριθμού ιπτάμενων χειριστών και μηχανικών (βλ. αιτιολογική έκθεση Ν. 3913/2011, άρθρο 26). Ακολούθως, με την ως άνω κατάργηση της παραγράφου 1 του άρθρου 26 του Ν. 3913/2011 με τη διάταξη του άρθρου 144 παρ. 1 του Ν. 4070/2012 και μάλιστα αναδρομικά, προβλέφθηκε η δυνατότητα αξιοποίησης του εν λόγω προσωπικού με την τοποθέτησή του είτε στην ΥΠΑ (σε οργανικές μονάδες της) για κάλυψη υπηρεσιακών αναγκών της, είτε με τη μεταφορά του στην Αρχή Συντονισμού Πτήσεων ή στην Επιτροπή Διερεύνησης Αεροπορικών Ατυχημάτων μετά την ένταξή τους σε υφιστάμενους κλάδους των εν λόγω υπηρεσιών, σε κενές οργανικές θέσεις ή σε συνιστώμενες προσωποπαγείς θέσεις, με σχέση εργασίας ιδιωτικού δικαίου αορίστου χρόνου. Σημειώνεται δε ότι τόσο με την αρχική πρόβλεψη του Ν. 3717/2008, όπως αυτός τροποποιήθηκε, περί μεταφοράς του ανωτέρω προσωπικού σε προσωποπαγείς θέσεις χειριστή αεροσκαφών της ΥΠΑ, όσο και με την μεταγενέστερη διάταξη του άρθρου 26 παρ. 2 του Ν. 3913/2011 περί μεταφοράς του πλεονάζοντος προσωπικού με την ειδικότητα χειριστή αεροσκαφών σε φορείς του δημοσίου τομέα μεταξύ των οποίων και της ΥΠΑ σε κενές οργανικές θέσεις ή σε συνιστώμενες προσωποπαγείς θέσεις, αυτοί εξαιρέθηκαν από την καταβολή της παροχής των άρθρων 34 παρ. 3 του Ν. 2682/1999 και 73 του Ν. 3431/2006, διάταξη η οποία δεν καταργήθηκε αλλά παρέμεινε σε ισχύ με το μεταγενέστερο νόμο 4070/2012 περί μεταφοράς της ανωτέρω ειδικότητας χειριστή αεροσκαφών σε θέσεις της ΥΠΑ. Εν τω μεταξύ στο τρίτο άρθρο του Ν. 3845/2010 με τον τίτλο "μέτρα για τη μείωση των δημοσίων δαπανών" προστέθηκε με το Ν. 3899/2010 (ΦΕΚ Α 212/17.12.2010) "επείγοντα μέτρα εφαρμογής προγράμματος στήριξης της ελληνικής οικονομίας", η παράγραφος 22 σύμφωνα με την οποία "όσοι από 1.1.2010 έχουν μεταχθεί ή μεταφερθεί, καθώς και όσοι μετατάσσονται ή μεταφέρονται εφεξής, με οποιαδήποτε σχέση εργασίας από οποιονδήποτε φορέα του δημόσιου τομέα, σε άλλο φορέα του δημόσιου τομέα, δικαιούνται μόνο το σύνολο των αποδοχών της θέσης στην οποία μετατάσσονται ή μεταφέρονται, χωρίς να διατηρούν ως προσωπική διαφορά τυχόν επιπλέον αποδοχές που ελάμβαναν στο φορέα από τον οποίο μετατάχθηκαν ή μεταφέρθηκαν. Κάθε γενική ή ειδική διάταξη που ρυθμίζει διαφορετικά το θέμα καταργείται. Αποδοχές που έχουν καταβληθεί ως προσωπική διαφορά μέχρι την έναρξη ισχύος της παραγράφου αυτής δεν αναζητούνται. Ως δημόσιος τομέας για την εφαρμογή της παραγράφου αυτής, νοείται αυτός που ορίζεται στην περίπτωση 1 του άρθρου 1Β του Ν. 2362/1995, συμπεριλαμβανομένων και των ΝΠΙΔ που ελέγχονται και χρηματοδοτούνται κυρίως από ΟΤΑ και ΟΚΑ. Η ισχύς της παραγράφου αυτής αρχίζει από 1.1.2011". Με βάση την ανωτέρω διάταξη καθορίστηκαν και οι αποδοχές του μεταφερόμενου κατά τα ανωτέρω προσωπικού ιπτάμενων χειριστών (ως χειριστών αεροσκαφών) στην ΥΠΑ, οι οποίοι πλέον θα ελάμβαναν τις αποδοχές που προβλέπονται για τους αντίστοιχους υπαλλήλους της ΥΠΑ, χωρίς όμως να τους καταβάλλονται οι παροχές των άρθρων 34 παρ. 3 και 34α του Ν. 2682/1999, όπως το τελευταίο προστέθηκε με το άρθρο 73 του Ν. 3431/2006, σύμφωνα με τη ρητή εξαίρεση του άρθρου 7 παρ. 5 του Ν. 3717/2008, όπως τροποποιήθηκε και συμπληρώθηκε με το άρθρο 11 παρ. 1 του Ν. 3783/2009, εξαίρεση η οποία δεν καταργήθηκε με την ανωτέρω διάταξη (παράγραφος 22 του τρίτου άρθρου του Ν. 3845/2010, που προστέθηκε με το Ν. 3899/2010) και η οποία (εξαίρεση) ρητώς επαναλήφθηκε και στη μεταγενέστερη διάταξη του άρθρου 26 του Ν. 3913/2011, πράγμα το οποίο δεν θα συνέβαινε αν ο νομοθέτης δια του Ν. 3899/2010 απέβλεπε στην κατάργηση της ανωτέρω εξαίρεσης. Σχετικά με τις αποδοχές των χειριστών αεροσκαφών της ΥΠΑ, οι οποίες, όπως προαναφέρθηκε, μετά το Ν. 3899/2010 ισχύουν από 1.1.2011 και για το μεταφερόμενο προσωπικό με την αυτή ειδικότητα από άλλη υπηρεσία του Δημοσίου, μέχρι την 1.11.2011 καθορίζονταν βάσει της με αριθμό 2/65093/0022/9.12.2002 (ΦΕΚ Β/19.2.2002) ΚΥΑ των Υπουργών Οικονομίας και Οικονομικών και Μεταφορών και Επικοινωνιών. Την 1.1.2011, οπότε τέθηκε σε ισχύ ο Ν. 4024/2011 "συνταξιοδοτικές ρυθμίσεις, ενιαίο μισθολόγιο-βαθμολόγιο, εργασιακή εφεδρεία και άλλες διατάξεις εφαρμογής του μεσοπρόθεσμου πλαισίου δημοσιονομικής στρατηγικής" καταργήθηκαν όλα τα επιδόματα που ελάμβαναν οι χειριστές έως την 31.10.2011, πλην του οικογενειακού και του επιδόματος της παραμεθορίου, ενώ ο νέος βασικός μισθός τους καθορίστηκε με βάση την εκπαιδευτική βαθμίδα και την αναγνωρισμένη προϋπηρεσία που κατείχε ο καθένας στον αρχικό εργοδότη και όχι στον ιδιωτικό τομέα. Δυνάμει, όμως, του άρθρου 29 παρ. 2 του Ν. 4024/2011 και επειδή οι νέες τακτικές τους αποδοχές από 1.11.2011 προέκυπταν μειωμένες κατά ποσοστό μεγαλύτερο του 25% επί των αποδοχών που λάμβαναν έως την 31.10.2011, η ΥΠΑ προέβη σε μείωση 25% επί των αποδοχών που λάμβαναν κατά τον τελευταίο μήνα πριν την έναρξη ισχύος του εν λόγω νόμου, ενώ το υπόλοιπο ποσό της υπερβάλλουσας μείωσης θα εξαλείφονταν ισόποσα σε χρονικό διάστημα τριών ετών αρχής γενομένης από 1.1.2012. Όμως με το εδάφιο 2 της παραγράφου Γ του Ν. 4093/2012 (ΦΕΚ 222Α/12.11.2012) ορίστηκε ότι αναστέλλεται μέχρι 31.12.2016 η εφαρμογή των διατάξεων του άρθρου 19 (κίνητρο επίτευξης στόχων και κίνητρο επίτευξης δημοσιονομικών στόχων) και της περίπτωσης β' του τελευταίου εδαφίου της παρ. 2 του άρθρου 29 (κατάταξη σε μισθολογικά κλιμάκια του υπηρετούντος προσωπικού) του ανωτέρω Ν. 4024/2011. Τέλος, με το άρθρο 32 παρ. 4 του Ν. 4038/2012 (ΦΕΚ 14Α/2.2.2012) προβλέπεται ότι οι υπάλληλοι με σύμβαση εργασίας ιδιωτικού δικαίου αορίστου χρόνου ή ορισμένου χρόνου, οι οποίοι κατέχουν τη θέση ιπτάμενων χειριστών αεροσκαφών και ελικοπτέρων στο Δημόσιο, σε ΟΤΑ ή ΝΠΔΔ δεν υπάγονται στο πεδίο εφαρμογής του δευτέρου κεφαλαίου του Ν. 4024/2011, αλλά οι αποδοχές τους θα καθοριστούν με (μελλοντική) κοινή απόφαση των Υπουργών Οικονομικών, Διοικητικής Μεταρρύθμισης και Ηλεκτρονικής Διακυβέρνησης, η οποία και θα έχει αναδρομική ισχύ από 1.11.2011. Συνεπώς οι αποδοχές των χειριστών αεροσκαφών της ΥΠΑ εξακολουθούν να ορίζονται βάσει του Ν. 4024/2011, χωρίς όμως επιπλέον μειώσεις πέραν του αρχικού 25% επί των τακτικών αποδοχών που λάμβαναν μέχρι 31.10.2011, μέχρι τελικού καθορισμού τους με την αναμενόμενη ΚΥΑ που προβλέπεται από το άρθρο 32 παρ. 4 του Ν. 4038/2012, ενώ στους μεταφερόμενους στην ΥΠΑ χειριστές αεροσκαφών, σύμφωνα με την προαναφερόμενη νομοθετική εξαίρεση των άρθρων 7 παρ. 5 του Ν. 3717/2008, όπως τροποποιήθηκε και συμπληρώθηκε με το άρθρο 11 παρ. 1 του Ν. 3783/2009 και 26 του Ν. 3913/2011 δεν καταβάλλονται οι παροχές των άρθρων 34 παρ. 3 και 34α του Ν. 2682/1999, όπως το τελευταίο προστέθηκε με το άρθρο 73 του Ν. 3431/2006 (ΑΠ 1905/2023, 1067/2020, 218/2017, 966/2015). Στην προκειμένη περίπτωση, από την κατ' άρθρο 561 παρ. 2 Κ.Πολ.Δ., επισκόπηση της προσβαλλόμενης απόφασης και των διαδικαστικών εγγράφων, προκύπτουν τα εξής: "Οι εκκαλούντες και ήδη αναιρεσείοντες ήταν υπάλληλοι με σύμβαση εξαρτημένης εργασίας ιδιωτικού δικαίου αορίστου χρόνου, με την ειδικότητα του ιπτάμενου χειριστή της ανώνυμης εταιρίας με την επωνυμία "Ολυμπιακές Αερογραμμές ΑΕ". Η τελευταία, η οποία κατ' άρθρο 1 του Ν. 3429/2005 αποτελεί δημόσια επιχείρηση, τέθηκε με την 5714/2009 απόφαση του Εφετείου Αθηνών στο καθεστώς ειδικής εκκαθάρισης του άρθρου 14Α του Ν. 3429/2005, και ορίστηκε εκκαθαρίστρια η ανώνυμη εταιρία με την επωνυμία "Εθνική Κεφαλαίου ΑΕ". Στις 15.12.2009 η εταιρία "Ολυμπιακές Αερογραμμές ΑΕ", εκπροσωπούμενη από την ως άνω εκκαθαρίστρια, κατήγγειλε αζημίως τις συμβάσεις εργασίας των εκκαλούντων, καλώντας τους συγχρόνως να παραλάβουν εντός πέντε (5) ημερών από τη λήψη της έγγραφης καταγγελίας τη βεβαίωση των ισοδύναμων μηνιαίων αποδοχών του Ν. 3717/2008. Με την ΥΠΑ/Δ9/Β/38747/12747/12.11.2010 κοινή απόφαση των Υπουργών Εσωτερικών, Αποκέντρωσης και Ηλεκτρονικής Διακυβέρνησης, Οικονομικών, Υποδομών Μεταφορών και Δικτύων, που εκδόθηκε κατ' εφαρμογή του άρθρου 7 παρ. 5 του Ν. 3717/2008, όπως τροποποιήθηκε με το άρθρο 11 παρ. 1 του Ν. 3783/2009, οι εκκαλούντες-ενάγοντες κατόπιν αίτησής τους, μεταφέρθηκαν, ως ανήκοντες στο τακτικό προσωπικό της υπό εκκαθάριση εταιρίας "Ολυμπιακές Αερογραμμές ΑΕ", στην Υπηρεσία Πολιτικής Αεροπορίας (ΥΠΑ), με την ειδικότητα του χειριστή αεροσκαφών και με σχέση εργασίας ιδιωτικού δικαίου αορίστου χρόνου, σε συνιστώμενες προσωποπαγείς θέσεις της ειδικότητας του χειριστή αεροσκαφών. Εν συνεχεία, με την Δ9/Β/11781/5580/15.4.2011 απόφαση του Υπουργού Υποδομών, Μεταφορών και Δικτύων, διακόσιοι εννέα (209) χειριστές αεροσκαφών της ως άνω υπό εκκαθάριση εταιρίας "Ολυμπιακές Αερογραμμές ΑΕ", μεταξύ των οποίων και οι εκκαλούντες, τοποθετήθηκαν με σχέση εργασίας ιδιωτικού δικαίου αορίστου χρόνου με την ειδικότητα χειριστών αεροσκαφών στη Διεύθυνση Διοικητικού (Δ9) της Κεντρικής Υπηρεσίας της ΥΠΑ από την ημερομηνία παρουσίασής τους στις 4.11.2011. Ακολούθως, κατ' εφαρμογή του άρθρου 26 του Ν. 3913/2011 περί μεταφοράς του προερχόμενου από την εταιρία "Ολυμπιακές Αερογραμμές ΑΕ" πλεονάζοντος προσωπικού με την ειδικότητα χειριστή αεροσκαφών, το αρμόδιο Πενταμελές Υπηρεσιακό Συμβούλιο της ΥΠΑ (κατά την 5/11.8.2011 συνεδρίασή του), καθόρισε, από το σύνολο του μεταφερθέντος προσωπικού της ως άνω εταιρίας, αφενός μεν το πλεονάζον προσωπικό, αφετέρου δε τον αριθμό των υπαλλήλων των οποίων η παραμονή στην ΥΠΑ κρίθηκε απαραίτητη για την κάλυψη των υπηρεσιακών αναγκών. Οι ενάγοντες - αναιρεσείοντες περιελήφθησαν στους κριθέντες ως πλεονάζοντες. Δυνάμει του άρθρου 144 του Ν. 4070/2012, το μεταφερόμενο κατά τα ανωτέρω πλεονάζον προσωπικό, μεταξύ των οποίων και οι ενάγοντες, παρέμειναν στη δύναμη προσωπικού της ΥΠΑ Ειδικότερα: α) με την Δ9/Β/3527/1525/8.2.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, ο πρώτος εκκαλών Α. Β., εντάχθηκε στην ειδικότητα χειριστή αεροσκαφών με βαθμό Δ' εκπαιδευτικής βαθμίδας ΤΕ και τοποθετήθηκε στη Διεύθυνση Υπηρεσιών Εναέριας Κυκλοφορίας Περιφερειακών Αερολιμένων (Δ18), σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, όπου του ανατέθηκαν διοικητικά καθήκοντα σύμφωνα με τις υπηρεσιακές ανάγκες β) με την Δ9/Β/3516/1563/8.2.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, ο δεύτερος εκκαλών Σ. Γ., εντάχθηκε στην ειδικότητα τηλεπικοινωνιακών με βαθμό Δ', εκπαιδευτικής βαθμίδας ΤΕ και τοποθετήθηκε στον Κρατικό Αερολιμένα Μήλου σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, μετά δε την άσκηση αίτησης θεραπείας, με την Δ9/Β/29065/11363/3.10.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, εντάχθηκε στην ειδικότητα χειριστή αεροσκαφών με βαθμό Δ' εκπαιδευτικής βαθμίδας ΤΕ και τοποθετήθηκε στη Διεύθυνση Διαχείρισης Τηλεπικοινωνιών (Δ5), σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, όπου του ανατέθηκαν διοικητικά καθήκοντα σύμφωνα με τις υπηρεσιακές ανάγκες γ) με την Δ9/Β/3510/1546/8.2.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, ο τρίτος εκκαλών Π. Δ., εντάχθηκε στην ειδικότητα τηλεπικοινωνιακών με βαθμό Δ' εκπαιδευτικής βαθμίδας ΤΕ και τοποθετήθηκε στον Κρατικό Αερολιμένα Μυκόνου σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, μετά δε την άσκηση αίτησης θεραπείας, με την Δ9/Β/29041/11361/3.10.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, εντάχθηκε στην ειδικότητα χειριστή αεροσκαφών με βαθμό Δ', εκπαιδευτικής βαθμίδας ΤΕ και τοποθετήθηκε στη Διεύθυνση Διαχείρισης Τηλεπικοινωνιών (Δ5), σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, όπου του ανατέθηκαν διοικητικά καθήκοντα σύμφωνα με τις υπηρεσιακές ανάγκες δ) με την Δ9/Β/3504/1540/8.2.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, ο τέταρτος εκκαλών Δ. Ζ., εντάχθηκε στην ειδικότητα τηλεπικοινωνιακών με βαθμό Γ', εκπαιδευτικής βαθμίδας ΤΕ και τοποθετήθηκε στον Κρατικό Αερολιμένα Ικαρίας σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, μετά δε την άσκηση αίτησης θεραπείας, με την Δ9/Β/29044/11360/3.10.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, εντάχθηκε στην ειδικότητα χειριστή αεροσκαφών με βαθμό Γ', εκπαιδευτικής βαθμίδας ΤΕ και τοποθετήθηκε στη Διεύθυνση Διαχείρισης Τηλεπικοινωνιών (Δ5), σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, όπου του ανατέθηκαν διοικητικά καθήκοντα σύμφωνα με τις υπηρεσιακές ανάγκες ε) με την Δ9/Β/3560/1537/8.2.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, ο πέμπτος εκκαλών Μ. Ν., εντάχθηκε στην ειδικότητα τηλεπικοινωνιακών με βαθμό Γ', εκπαιδευτικής βαθμίδας ΤΕ και τοποθετήθηκε στον Κρατικό Αερολιμένα Κυθήρων σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, μετά δε την άσκηση αίτησης θεραπείας, με την Δ9/Β/29072/11348/3.10.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, εντάχθηκε στην ειδικότητα χειριστή αεροσκαφών με βαθμό Γ', εκπαιδευτικής βαθμίδας ΤΕ και τοποθετήθηκε στη Διεύθυνση Διαχείρισης Τηλεπικοινωνιών (Δ5), σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, όπου του ανατέθηκαν διοικητικά καθήκοντα σύμφωνα με τις υπηρεσιακές ανάγκες στ) με την Δ9/Β/3559/1533/8.2.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, ο έκτος εκκαλών Χρήστος Νοδάρας, εντάχθηκε στην ειδικότητα τηλεπικοινωνιακών με βαθμό Δ' εκπαιδευτικής βαθμίδας ΤΕ και τοποθετήθηκε στον Κρατικό Αερολιμένα Αστυπάλαιας σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, μετά δε την άσκηση αίτησης θεραπείας, με την Δ9/Β/29068/11351/3.10.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, εντάχθηκε στην ειδικότητα χειριστή αεροσκαφών με βαθμό Δ' εκπαιδευτικής βαθμίδας ΤΕ και τοποθετήθηκε στη Διεύθυνση Διαχείρισης Τηλεπικοινωνιών (Δ5), σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, όπου του ανατέθηκαν διοικητικά καθήκοντα σύμφωνα με τις υπηρεσιακές ανάγκες,.. και η) με την Δ9/Β/3659/1649/8.2.2013 απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων, ο όγδοος εκκαλών Η. Φ., εντάχθηκε στην ειδικότητα χειριστή αεροσκαφών με βαθμό Δ' εκπαιδευτικής βαθμίδας ΔΕ και τοποθετήθηκε στη Διεύθυνση Οικονομικού και Εφοδιασμού (Δ11), σε συνιστώμενη προσωρινή προσωποπαγή θέση, με σχέση εργασίας ιδιωτικού δικαίου αορίστου χρόνου, όπου του ανατέθηκαν διοικητικά καθήκοντα σύμφωνα με τις υπηρεσιακές ανάγκες. Ειδικότερα, κατά τις διατάξεις των άρθρων 8 και 14 του Ν. 3913/2011 και 8, 9 και 15 του ΠΔ 56/1989 (όπως τούτα ίσχυαν πριν την κατάργησή τους), στη Διεύθυνση Υπηρεσιών Εναερίου Κυκλοφορίας Περιφερειακών Αερολιμένων, στην οποία εντάχθηκε ο πρώτος εκκαλών, υπάγονται αρμοδιότητες που άπτονται: αα) στην προώθηση προγραμμάτων εκπαίδευσης στην πράξη για την απόκτηση των απαιτούμενων ειδικοτήτων και καταχωρήσεων ββ) στην παρακολούθηση επαγγελματικής κατάρτισης και την εποπτεία βελτίωσης των ελεγκτών εναέριας κυκλοφορίας γγ) στην εισήγηση και την παρακολούθηση εφαρμογής των δεικτών μέτρησης ποιότητας και αποδοτικότητας δδ) στην εξειδίκευση και την εφαρμογή της πολιτικής και των μέτρων ασφαλείας και προστασίας για τις υπηρεσίες εναέριας κυκλοφορίας εε) στο χειρισμό θεμάτων ΠΣΕΑ στστ) στη γραμματειακή υποστήριξη και μερική διαχείριση υλικού, ενώ, στη Διεύθυνση Διαχείρισης Τηλεπικοινωνιών, στην οποία εντάχθηκαν οι δεύτερος έως και έβδομος των εκκαλούντων, υπάγονται αρμοδιότητες που άπτονται: α) στο σχεδιασμό και οργάνωση του διεθνούς αεροναυτικού τηλεπικοινωνιακού συστήματος της ΥΠΑ και προσδιορισμό των οικείων απαιτήσεων ως και εξασφάλιση των προϋποθέσεων αποδοτικής εκμετάλλευσης αυτού β) στη σχεδίαση και οργάνωση του αεροναυτικού τηλεπικοινωνιακού συστήματος εσωτερικού της ΥΠΑ όπως και του τηλεφωνικού συστήματος προσδιορισμό των οικείων απαιτήσεων και εξασφάλιση των προϋποθέσεων αποδοτικής εκμετάλλευσης αυτών γ) στον προσδιορισμό λειτουργικών απαιτήσεων και επιμέλεια εκχώρησης και προστασίας των ραδιοσυχνοτήτων που απαιτούνται για τη λειτουργία των κάθε είδους τηλεπικοινωνιακών και ραδιοναυτιλιακών ευκολιών ΥΠΑ όπως και αυτών που εποπτεύονται από αυτήν ιδιωτικών φορέων, εκπόνηση στοιχείων ραδιοσυχνοτήτων και συντονισμός συναφών θεμάτων με τους αρμόδιους φορείς στην ημεδαπή και αλλοδαπή δ) στη χορήγηση αδειών εκμετάλλευσης τηλεπικοινωνιακού εξοπλισμού των Ελληνικών Πολιτικών αεροσκαφών, έκδοση οδηγιών και διαδικασιών εκμετάλλευσης τηλεπικοινωνιακών συσκευών, τήρηση στοιχείων σε θέματα εξειδίκευσης προσωπικού και επάνδρωσης των υπηρεσιών τηλεπικοινωνιών, παρακολούθηση της επαγγελματικής κατάρτισης του παραπάνω προσωπικού και μέριμνα βελτίωση αυτής, καθιέρωση κριτηρίων κοστολόγησης των αεροναυτικών τηλεγραφημάτων και εισήγηση για την επιβολή ή αναπροσαρμογή τηλεπικοινωνιακών τελών και χρέωσης τηλεγραφημάτων ε) στη διεκπεραίωση της τηλεγραφικής και τηλεφωνικής ανταπόκρισης, κρυπτογράφηση και αποκρυπτογράφηση των διαβαθμίσεων τηλεγραφημάτων, στη δε Διεύθυνση Οικονομικών και Εφοδιασμού, στην οποία εντάχθηκε ο όγδοος εκκαλών, υπάγονται αρμοδιότητες που άπτονται: α) στην κατάρτιση και εκτέλεση τακτικού προϋπολογισμού εσόδων εξόδων ΥΠΑ καθώς και του προϋπολογισμού Δημοσίων Επενδύσεων, κατανομή πάγιας προκαταβολής και παροχή ορίων πιστώσεων προς τις μονάδες ΥΠΑ, χειρισμός θεμάτων επιχορηγήσεων, εισήγηση επί εγκρίσεων δαπανών, εκτέλεση δαπανών πληρωμών εξωτερικού ως και εκτέλεση δαπανών εσωτερικού για διάφορες εργασίες της ΥΠΑ β) στην οργάνωση λογιστικού συστήματος και εκπόνηση αντίστοιχου κανονισμού και οδηγιών για την παρακολούθηση των χρηματικών περιουσιακών στοιχείων καθώς και των εξόδων και εσόδων, παρακολούθηση της χρηματικής κατάστασης ΥΠΑ, εκπόνηση Κανονισμών και Διαδικασιών βεβαιώσεως εισπράξεως των εσόδων ΥΠΑ γ) στην εισήγηση επί των οικονομικών εκμεταλλεύσεων, ανάπτυξη των οικονομικών εκμεταλλεύσεων ΥΠΑ, εκπόνηση Κανονισμών και Διαδικασιών βεβαιώσεως και είσπραξης των αντιστοίχων εσόδων, κατάρτιση όρων διακηρύξεων, εισήγηση αποφάσεων κατακυρώσεων και συμβάσεων και ανάληψη συναφών ενεργειών εκμίσθωσης χώρων και δικαιωμάτων οικονομικών εκμεταλλεύσεων, εισήγηση επί των αεροπορικών προσόδων, ανάπτυξη και παρακολούθηση αυτών, εκπόνηση Κανονισμών και Διαδικασιών βεβαίωσης είσπραξης των αντίστοιχων εσόδων δ) στην εκπόνηση και παρακολούθηση εφαρμογής Κανονισμών και Διαδικασιών επί θεμάτων εφοδιασμού και διαχείρισης γενικά του υλικού της ΥΠΑ, οργάνωση αποθηκών και εκτίμηση σχετικών απαιτήσεων σε πάσης φύσεως υλικά, κατάρτιση και παρακολούθηση εκτέλεσης γενικού προγράμματος προμηθειών ΥΠΑ ε) στην εκπόνηση και παρακολούθηση εφαρμογής Κανονισμού και διαδικασιών επί θεμάτων προμηθειών, κατάρτιση όρων διακήρυξης εισήγηση κατακυρωτικών αποφάσεων και συμβάσεων, επιμέλεια υλοποίησης προγράμματος προμηθειών που εκτελούνται από αυτό, παροχή στοιχείων στο Υπουργείο Εμπορίου και παρακολούθηση των συναφών προμηθειών που εκτελούνται από αυτό στ) στον καθορισμό γενικών απαιτήσεων ανεφοδιασμού σε υλικά συντήρησης και καύσιμα, καθορισμό και αναθεώρηση των γενικών συνθέσεων υλικών εξοπλισμού μονάδων ΥΠΑ, παρακολούθηση ανακατανομή και έγκριση χορήγησης υλικών μείζονος εξοπλισμού, μέριμνα μηχανογράφησης στοιχείων διοίκησης υλικών. Στις ανωτέρω Διευθύνσεις οι εκκαλούντες απασχολήθηκαν μέχρι τις 22.11.2013, οπότε και τέθηκαν σε διαθεσιμότητα (για χρονικό διάστημα οκτώ μηνών), λόγω κατάργησης διακοσίων σαράντα εννέα (249) οργανικών και προσωποπαγών θέσεων με σχέση εργασίας ιδιωτικού δικαίου αορίστου χρόνου προσωπικού της Υπηρεσίας Πολιτικής Αεροπορίας (εκ των οποίων 179 χειριστών αεροσκαφών), με την 2531/23.10.2013 απόφαση του Υπουργού Υποδομών, Μεταφορών και Δικτύων, που εκδόθηκε κατ' εφαρμογή του άρθρου 90 του Ν. 4172/2013. Ακολούθως, ο πρώτος, δεύτερος, τρίτος, πέμπτος και έκτος των εκκαλούντων συμμετείχαν στο πρόγραμμα κινητικότητας με υποβολή αίτησης, ενώ για τους τέταρτο,... και όγδοο των εκκαλούντων που δεν συμμετείχαν σε πρόγραμμα κινητικότητας, διαπιστώθηκε η λύση της υπαλληλικής σχέσης, καθόσον παρήλθε ο χρόνος της διαθεσιμότητας. Οι αποδοχές των μεταφερθέντων (σύμφωνα με το άρθρο 7 παρ. 5 του Ν. 3717/2008, όπως τροποποιήθηκε και συμπληρώθηκε με το άρθρο 11 του Ν. 3783/2009) ιπτάμενων χειριστών στην ΥΠΑ (όπως και οι ενάγοντες-εκκαλούντες), καθορίστηκαν με το ίδιο ως άνω άρθρο, σύμφωνα με το οποίο αυτές δεν μπορούσαν να είναι κατώτερες για κάθε μεταφερόμενο ατομικά του ενενήντα τοις εκατό (90%) των τακτικών μηνιαίων αποδοχών της παραγράφου 5 του άρθρου 1 του Ν. 3717/2008, όπως αυτές ισχύουν και εξελίσσονται σε κλιμάκια, σύμφωνα με τα προβλεπόμενα στην ισχύουσα κατά την 1η Οκτωβρίου 2008 συλλογική σύμβαση εργασίας Ολυμπιακών Αερογραμμών ΕΧΠΑ. Οι αποδοχές όμως των εναγόντων, ενόψει του ότι αυτοί ανέλαβαν καθήκοντα στην ΥΠΑ στις 4.4.2011, καθορίστηκαν έκτοτε μέχρι την 1.11.2011 οπότε τέθηκε σε ισχύ ο Ν. 4024/2011, με βάση τη διάταξη του άρθρου 2 του Ν. 3899/2010 με τον οποίο προστέθηκε παράγραφος 22 στο τρίτο άρθρο του Ν. 3845/2010, και η οποία είχε ήδη αρχίσει να ισχύει από 1.1.2011, σύμφωνα με την οποία δικαιούνταν το σύνολο των αποδοχών της θέσης στην οποία μετατάχθηκαν, χωρίς να διατηρούν ως προσωπική διαφορά τυχόν επιπλέον αποδοχές που λάμβαναν στο φορέα από τον οποίο μεταφέρθηκαν, ήτοι την εταιρία "Ολυμπιακές Αερογραμμές ΑΕ". Μετά την 1.11.2011 και την ισχύ του Ν. 4024/2011, όλοι οι υπάλληλοι της ΥΠΑ με την ειδικότητα του χειριστή αεροσκαφών, μεταξύ των οποίων και οι εκκαλούντες, υπήχθησαν στο ενιαίο μισθολόγιο και ο βασικός τους μισθός, ενόψει της κατάργησης των επιδομάτων πλην του οικογενειακού και της παραμεθορίου, καθορίσθηκε με βάση την εκπαιδευτική τους βαθμίδα και την αναγνωρισμένη προϋπηρεσία που κατείχε ο καθένας στον αρχικό εργοδότη. Με το άρθρο 32 παρ. 4 του Ν. 4038/2012 εξαιρέθηκαν από το πεδίο εφαρμογής του Ν. 4024/2011 (ενιαίο μισθολόγιο) όλοι οι υπάλληλοι της ΥΠΑ με την ειδικότητα του χειριστή αεροσκαφών, μεταφερθέντες και μη, μεταξύ των οποίων και οι εκκαλούντες, και οι αποδοχές τους ορίστηκε ότι θα καθοριστούν με μελλοντική κοινή απόφαση των αρμοδίων υπουργών, που θα είχε αναδρομική ισχύ από 1.11.2011, η οποία, ωστόσο, ουδέποτε εκδόθηκε. Στους ενάγοντες-εκκαλούντες, ως μεταφερθέντες στην ΥΠΑ χειριστές αεροσκαφών από την εταιρεία "Ολυμπιακές Αερογραμμές ΑΕ", κατά ρητή πρόβλεψη του άρθρου 7 παρ. 5 του Ν. 3717/2008 και, ακολούθως, του άρθρου 26 παρ. 2 του Ν. 3913/2011, δεν καταβάλλονταν οι παροχές των άρθρων 34 παρ. 3 και 34α του Ν. 2682/1999, το τελευταίο των οποίων προστέθηκε με το άρθρο 73 του Ν. 3431/2006. Οι παροχές αυτές (επιδόματα eurocontrol), σύμφωνα και με όσα εκτέθηκαν στη οικεία νομική σκέψη της παρούσας, προέρχονται αποκλειστικά από τα τέλη διαδρομής και τερματικής περιοχής που καταβάλλουν οι χρήστες του εναέριου χώρου, τα οποία εισπράττει ο Οργανισμός "Eurocontrol" για λογαριασμό του Ελληνικού Κράτους, ως συμβαλλόμενου μέρους, και εν συνεχεία αποδίδει στο εφεσίβλητο Ελληνικό Δημόσιο μέσω του συσταθέντος ειδικού λογαριασμού για την ασφάλεια των πτήσεων και σύμφωνα με τις δαπάνες που έχουν πραγματοποιηθεί, ως ανταποδοτικό δε τέλος, κατανέμονται κατά τα οριζόμενα ποσοστά και διακρίσεις στην Υπηρεσία Πολιτικής Αεροπορίας, για τους ως άνω σκοπούς. Ειδικότερα, οι ανωτέρω παροχές καθορίζονται και καταβάλλονται μηνιαία, ως δαπάνες αποζημίωσης, στο προσωπικό της ΥΠΑ και δη, ως κίνητρο βελτίωσης των παρεχόμενων υπηρεσιών, μείωσης των καθυστερήσεων, αύξησης της χωρητικότητας του συστήματος και της εναέριας κίνησης (άρθρο 34 παρ. 3 Ν. 2682/1999), και ως επίδομα ετοιμότητας και διαθεσιμότητας και κίνητρο για τη διατήρηση της υψηλής αποδοτικότητας και του μέγιστου βαθμού ασφάλειας των παρεχόμενων υπηρεσιών αεροναυτιλίας (άρθρο 34α παρ. 1 περ. α' του Ν. 2682/1999), κατά κλάδο και δη στον Κλάδο Ελεγκτών Εναέριας Κυκλοφορίας, στον Κλάδο Ηλεκτρονικών Συστημάτων Εναέριας Κυκλοφορίας, στον Κλάδο των Τηλεπικοινωνιακών, στους Χειριστές Αεροσκαφών ΕΣΙΔ και σε όλους τους λοιπούς Κλάδους της ΥΠΑ, κατά τα οριζόμενα στο νόμο ποσοστά και προϋποθέσεις. Ο ως άνω αποκλεισμός του προερχόμενου από την εταιρία "Ολυμπιακές Αερογραμμές Α.Ε" προσωπικού της ΥΠΑ με την ειδικότητα του χειριστή αεροσκαφών από τη λήψη των παροχών του άρθρου 34 και 34α του Ν. 2682/1999 (επιδομάτων eurocontrol), τις οποίες λαμβάνουν οι υπηρετούντες σε οργανικές θέσεις της ΥΠΑ χειριστές αεροσκαφών ΕΣΙΔ, δεν συνιστά αδικαιολόγητη διάκριση σε βάρος των πρώτων και δεν αντίκειται στην αρχή της ισότητας, καθόσον αφορά σε ρύθμιση ανόμοιων καταστάσεων και κατηγοριών προσώπων που παρέχουν διάφορη εργασία. Ειδικότερα, οι πρώτοι (ενάγοντες-εκκαλούντες) μεταφέρθηκαν, κατόπιν δικής τους αίτησης, από την υπό εκκαθάριση τελούσα εταιρία "Ολυμπιακές Αερογραμμές Α.Ε" στην ΥΠΑ και εντάχθηκαν σε συνιστώμενες προσωποπαγείς θέσεις ειδικότητας χειριστή αεροσκαφών, ασκώντας διοικητικά καθήκοντα, σε αντίθεση με τους δεύτερους, οι οποίοι υπηρετούν στις προβλεπόμενες από τον Οργανισμό της ΥΠΑ θέσεις χειριστών αεροσκαφών, διαθέτουν τα προβλεπόμενα στον Οργανισμό προσόντα, επιλέχθηκαν με τον εκεί αναφερόμενο τρόπο και ασκούν αμιγώς συναφή με την ειδικότητά τους καθήκοντα και ιδίως πτητικό έργο. Εκ προοιμίου, κατά τη διαδικασία της μεταφοράς του προσωπικού της εταιρίας "Ολυμπιακές Αερογραμμές Α.Ε" στην ΥΠΑ, ήταν αδύνατο οι μεταφερόμενοι ιπτάμενοι χειριστές, μεταξύ των οποίων και οι εκκαλούντες, να απασχοληθούν με καθήκοντα συναφή της ειδικότητάς τους, όπως με πτητικό έργο, αφού η ΥΠΑ διαθέτει μόνο τρία (3) αεροσκάφη και, συνεπώς, εξ αρχής ήταν βέβαιο ότι στους μεταφερομένους θα ανατίθεντο μόνο διοικητικά καθήκοντα. Η σύγκριση, μάλιστα, μεταξύ των προβλεπόμενων από τον Οργανισμό της ΥΠΑ δεκατεσσάρων (14) συνολικά θέσεων χειριστών αεροσκαφών και των διακοσίων εννέα (209) ιπτάμενων χειριστών που μεταφέρθηκαν με αίτησή τους στην ΥΠΑ από την εταιρία "Ολυμπιακές Αερογραμμές Α.Ε" καταδεικνύει ότι, κατά τη θέσπιση των συγκεκριμένων διατάξεων και, εν προκειμένω, αυτής του άρθρου 7 του Ν. 3717/2008, με την οποία ορίστηκε ότι στους μεταφερομένους δεν καταβάλλονται οι παροχές της παραγράφου 3 του άρθρου 34 του Ν. 2682/1999 και του άρθρου 73 του Ν. 3431/2006 με το οποίο προστέθηκε το άρθρο 34α στο Ν. 2682/1999 (επιδόματα eurocontrol), προκρίθηκε η αναγκαιότητα παροχής ασφάλειας των μεταφερομένων ως προς την απασχόλησή τους και όχι η διασφάλιση καταβολής αποδοχών όμοιων με αυτές των ενταγμένων σε οργανικές θέσεις ιπτάμενων χειριστών της ΥΠΑ, ενόψει και του ότι, κατά τη διαδικασία μεταφοράς, θεσπίστηκε, εξαρχής, ειδική κατηγορία απασχόλησης για τους ιπτάμενους χειριστές της υπό εκκαθάριση εταιρίας "Ολυμπιακές Αερογραμμές Α.Ε", καθόσον ήταν αδύνατο να ασκήσουν καθήκοντα σχετικά με την ειδικότητά τους και, περαιτέρω, να τηρηθεί και ο Οργανισμός της ΥΠΑ για τις θέσεις, τα προσόντα, τη διαδικασία επιλογής και την υπηρεσιακή εξέλιξη. Γι' αυτό, εκ της διαδικασίας μεταφοράς, οι εκκαλούντες, όπως και οι λοιποί μεταφερόμενοι ιπτάμενοι χειριστές στην ΥΠΑ από την πρώην Ολυμπιακή, τυπικά και μόνο διατήρησαν στο φορέα την ειδικότητά τους, χωρίς να ασκήσουν ουσιαστικά τα καθήκοντα που προβλέπονται από τον Οργανισμό της ΥΠΑ για την ειδικότητα χειριστή αεροσκαφών και, από τη μεταφορά τους στις 4.4.2011 ασκούσαν αμιγώς διοικητικά καθήκοντα έχοντας τοποθετηθεί στη Διεύθυνση Διοικητικού (Δ9) της κεντρικής υπηρεσίας, στις 11.8.2011 κρίθηκαν ως πλεονάζοντες χειριστές αεροσκαφών της ΥΠΑ και μετά από ενάμιση έτος, στις 8.2.2013 εντάχθηκαν στην ειδικότητα χειριστή αεροσκαφών και τοποθετήθηκαν στις άνω Διευθύνσεις (Εναέριας Κυκλοφορίας Περιφερειακών Αερολιμένων, Διαχείρισης Τηλεπικοινωνιών, Οικονομικών και Εφοδιασμού) σε συνιστώμενες προσωρινές προσωποπαγείς θέσεις με σχέση εργασίας ιδιωτικού δικαίου αορίστου χρόνου και τους ανατέθηκαν καθήκοντα όπως ανωτέρω αναφέρονται, χωρίς όμως εκτέλεση πτητικού έργου, έως τις 22.11.2013 που τέθηκαν σε διαθεσιμότητα. Εξάλλου, και με δεδομένο αφενός μεν ότι, αναφορικά με το επίδομα του άρθρου 34 παρ. 3 περ. β του Ν.2682/1999, το ποσό που καταβάλλεται στους υπαλλήλους του κλάδου Ηλεκτρονικών Συστημάτων Εναέριας Κυκλοφορίας ΠΕ4-ΤΕ4 και των χειριστών αεροσκαφών ΕΣΙΔ της ΥΠΑ προκύπτει από το κλάσμα των κατειλημμένων οργανικών θέσεων προς το σύνολο των οργανικών θέσεων των κλάδων αυτών σε ίσα μερίσματα και αναφορικά με το επίδομα του άρθρου 34α παρ. 2 του Ν. 2682/1999 που προστέθηκε με το άρθρο 73 του Ν. 3431/2006, το ποσοστό που καταβάλλεται σε καθεμία από τις αναφερόμενες κατηγορίες προσωπικού της ΥΠΑ (μεταξύ των οποίων και των χειριστών αεροσκαφών ΕΣΙΔ) προκύπτει από το κλάσμα των κατειλημμένων οργανικών θέσεων προς το σύνολο των οργανικών θέσεων των κλάδων, αφετέρου δε του μικρού αριθμού υπηρετούντων σε οργανικές θέσεις χειριστών αεροσκαφών σε σχέση με τον αριθμό των μεταφερομένων, που εκ των πραγμάτων ήταν αδύνατο να παρέχουν το ίδιο έργο, θα ήταν ανακόλουθο να μην θεσπιστεί εξαίρεση του μεταφερόμενου στην ΥΠΑ προσωπικού από τη λήψη των επίδικων παροχών, αφού η λήψη αυτών από το προσωπικό αυτό θα προϋπέθετε και μεταβολή του Οργανισμού της ΥΠΑ, με βάση την πραγματική δημιουργηθείσα κατάσταση από τη διαδικασία μεταφοράς. Από τα ανωτέρω, και καθώς η θέση σε διαθεσιμότητα, με την 2531/23.10.2013 απόφαση του Υπουργού Υποδομών, Μεταφορών και Δικτύων που εκδόθηκε κατ' εφαρμογή του άρθρου 90 του Ν. 4172/2013 για την κατάργηση διακοσίων σαράντα εννέα (249, εκ των οποίων 179 χειριστών αεροσκαφών) οργανικών και προσωποπαγών θέσεων με σχέση εργασίας ιδιωτικού δικαίου αορίστου χρόνου προσωπικού της Υπηρεσίας Πολιτικής Αεροπορίας, δεν σημαίνει ότι οι υπηρετούντες σε οργανικές θέσεις χειριστές αεροσκαφών και οι μεταφερόμενοι υπηρετούντες σε προσωποπαγείς θέσεις αποτελούν ουσιωδώς όμοιες καταστάσεις και κατηγορίες εργαζομένων επειδή, απλώς και μόνον, οι σχετικές θέσεις καταργήθηκαν συλλήβδην, παρέπεται ότι η θέσπιση, αρχικά με το άρθρο 7 του Ν. 3717/2008 και ακολούθως με το άρθρο 26 του Ν. 3913/2011, ειδικής εξαίρεσης για την κατηγορία των μεταφερόμενων στην ΥΠΑ από την εταιρεία "Ολυμπιακές Αερογραμμές ΑΕ" χειριστών αεροσκαφών από τη λήψη των παροχών των άρθρων 34 και 34α του Ν. 2682/1999, δικαιολογείται και, συνεπώς, σύμφωνα και με όσα εκτέθηκαν στην οικεία II νομική σκέψη της παρούσας, δεν αντιβαίνει στα άρθρα 4 παρ. 1 και 22 παρ. 1 εδ. β, του Συντάγματος. Πέραν των ανωτέρω, και με δεδομένο ακόμη ότι οι εκκαλούντες είχαν ομοιότητα καθηκόντων και συνθηκών απασχόλησης με τους μη μεταφερθέντες υπαλλήλους ειδικότητας χειριστών αεροσκαφών της ΥΠΑ και πάλι δεν παραβιάζεται η αρχή της ισότητας (με την ειδικότερη μορφή της αρχής της ίσης αμοιβής για ίσης αξίας εργασία) εκ της νομοθετικής ρύθμισης των άρθρων 7 παρ. 5 του Ν. 3717/2008, όπως συμπληρώθηκε με το άρθρο 11 παρ. 1 του Ν. 3783/2009 και 26 παρ. 2 του Ν. 3913/2011, σύμφωνα με την οποία οι εκκαλούντες, ως μεταφερθέντες χειριστές αεροσκαφών από την εταιρία "Ολυμπιακές Αερογραμμές ΑΕ", διαφοροποιούνται ως προς την καταβολή (εξαιρούνται από αυτή) των επίδικων παροχών (επιδομάτων eurocontrol) έναντι των ήδη υπηρετούντων, μη μεταφερθέντων, χειριστών αεροσκαφών της ΥΠΑ, διότι εκ της διαδικασίας και των λόγων μεταφοράς τους σ' αυτή αποτελούσαν εντελώς διαφορετική κατηγορία υπαλλήλων, χωρίς ανάγκη προσφυγής, για τη δικαιολόγηση της διαφοροποιήσεως, στη φύση της άσκησης των καθηκόντων τους, στα κατεχόμενα από κάθε κατηγορία υπαλλήλων προσόντα ή στην προέλευση του προς διανομήν, με τη μορφή αποζημιώσεως προς υπαλλήλους, ποσού του εν λόγω επιδόματος. Το πρωτοβάθμιο δικαστήριο, που με την εκκαλούμενη απόφαση έκρινε τα ίδια, έστω και με εν μέρει διαφορετική αιτιολογία που αντικαθίσταται με την παρούσα, και απέρριψε ως ουσιαστικά αβάσιμη την πρώτη επικουρική βάση της αγωγής εκ της συνταγματικής αρχής της ισότητας, ορθά εφάρμοσε το νόμο και εκτίμησε τις αποδείξεις και οι σχετικοί λόγοι έφεσης, με τους οποίους οι εκκαλούντες ισχυρίζονται τα αντίθετα, πρέπει να απορριφθούν ως ουσιαστικά αβάσιμοι. Κατόπιν τούτων είναι αλυσιτελές το αίτημα περί επίδειξης εγγράφων (αναλύσεων μισθοδοσίας εργαζομένων στην ΥΠΑ για το επίδικο χρονικό διάστημα, από τις οποίες θα προκύψει η καταβολή των επίδικων παροχών σε άλλους εργαζομένους), που υπέβαλαν με τις προτάσεις τους στο πρωτοβάθμιο δικαστήριο οι ενάγοντες και επαναφέρουν με λόγο έφεσης, αλλά και των εκθέσεων επιθεώρησης της EASA, που υπέβαλαν οι εκκαλούντες με τις προτάσεις τους ενώπιον του παρόντος δικαστηρίου. Μετά ταύτα, η δεύτερη επικουρική, μη ερευνηθείσα πρωτοδίκως, βάση της αγωγής που στηρίζεται στις διατάξεις του ΑΚ περί αδικαιολογήτου πλουτισμού, η οποία, μετά την εξαφάνιση της εκκαλουμένης απόφασης και την απόρριψη της αγωγής ως προς την κύρια βάση της ως μη νόμιμης, λόγω του μεταβιβαστικού αποτελέσματος της εφέσεως, ερευνάται υποχρεωτικά αυτεπαγγέλτως από το Δικαστήριο τούτο, πρέπει να απορριφθεί ως μη νόμιμη, δεδομένου ότι κατά τα εκτιθέμενα σ' αυτή υπήρχε μεταξύ των διαδίκων έγκυρη σύμβαση εργασίας αορίστου χρόνου και επομένως δεν εφαρμόζονται οι περί αδικαιολογήτου πλουτισμού διατάξεις, λόγω της επικουρικότητας αυτών, καθόσον υπάρχει συμβατική αρχική αιτία των αξιώσεων των εναγόντων, οπότε δεν τίθεται ζήτημα ωφέλειας του εναγομένου εργοδότη χωρίς νόμιμη αιτία". Υπό τις ως άνω παραδοχές το δευτεροβάθμιο δικαστήριο δέχθηκε εν μέρει κατ' ουσίαν την έφεση των εναγόντων και ήδη αναιρεσειόντων, και μετά από εξαφάνιση της υπ' αριθμ. ...2015 αποφάσεως του πρωτοβαθμίου δικαστηρίου, το οποίο είχε απορρίψει την αγωγή κατά την κύρια βάση της, ως αβάσιμη κατ' ουσία, α) απέρριψε αυτή ως μη νόμιμη, β) απέρριψε κατ' ουσία την έφεση ως προς την πρώτη επικουρική βάση της αγωγής της παραβίασης της αρχής της ισότητας με την εν μέρει αντικατάσταση των αιτιολογιών της πρωτόδικης απόφασης και γ) απέρριψε ως μη νόμιμη την από τον αδικαιολόγητο πλουτισμό δεύτερη επικουρική βάση της αγωγής, την οποία δεν είχε ερευνήσει το πρωτοβάθμιο δικαστήριο. Με την κρίση του αυτή το Μονομελές Εφετείο Αθηνών εσφαλμένα ερμήνευσε τις ουσιαστικού δικαίου διατάξεις των άρθρων 4 παρ. 1 και 22 παρ. 1 εδ. β του Συντάγματος, 34 και 34Α του ν. 2682/1999 και τις κατ' εξουσιοδότηση των άρθρων αυτών εκδοθείσες ΚΥΑ των Υπουργών Οικονομικών και Μεταφορών - Επικοινωνιών με αριθμό 2/44661/Α0024/1999 και Δ11/Α/8488/7838/2006, αντίστοιχα και, επίσης, εσφαλμένα υπήγαγε σ' αυτές τα περιστατικά που αναφέρονται στην προηγούμενη σκέψη της παρούσας. Ειδικότερα το Εφετείο παραβίασε με εσφαλμένη ερμηνεία και εφαρμογή τις ως άνω διατάξεις, διότι, από τις ως άνω ανέλεγκτες παραδοχές της προσβαλλομένης απόφασης ότι α) οι αναιρεσείοντες, ως μεταφερθέντες χειριστές αεροσκαφών από την εταιρεία "Ολυμπιακές Αερογραμμές ΑΕ" εξαιρούνται από την καταβολή των επιδομάτων "eurocontrol" έναντι των ήδη υπηρετούντων χειριστών αεροσκαφών της ΥΠΑ, β) οι αναιρεσείοντες εκ της διαδικασίας και των λόγων μεταφοράς τους αποτελούσαν εντελώς διαφορετική κατηγορία, και γ) οι αναιρεσείοντες παρότι είχαν ομοιότητα καθηκόντων και συνθηκών απασχόλησης με τους μη μεταφερθέντες υπαλλήλους ειδικότητας χειριστών αεροσκαφών της ΥΠΑ δεν παραβιάζεται η αρχή της ισότητας, στέρησε την προσβαλλόμενη απόφασή του από νόμιμη βάση. Τούτο δε, διότι το Εφετείο υπό τις προεκτεθείσες παραδοχές του, στέρησε την προσβαλλόμενη απόφαση από νόμιμη βάση, καθ' όσον διέλαβε σε αυτή, ελλιπείς αιτιολογίες ως προς το κρίσιμο ζήτημα ότι η προβλεπόμενη από τις διατάξεις αυτές αποζημίωση, η οποία προέρχεται αποκλειστικά από τα καταβαλλόμενα στον Ευρωπαϊκό Οργανισμό για την ασφάλεια των πτήσεων (EUROCONTROL) τέλη, χορηγείται στο προσωπικό της Υπηρεσίας Πολιτικής Αεροπορίας του Υπουργείου Μεταφορών - Επικοινωνιών, που είναι πολιτικοί υπάλληλοι και, ιδίως, στους υπαλλήλους με ειδικότητα ελεγκτή εναέριας κυκλοφορίας, προς επίτευξη συγκεκριμένων στόχων, ειδικώς οριζόμενων στο νόμο και η μη χορήγηση της επίμαχης αποζημίωσης και σε άλλες κατηγορίες υπαλλήλων, και μάλιστα ανηκόντων στην Υπηρεσία Πολιτικής Αεροπορίας, όπως στους αναιρεσείοντες, μεταφερθέντες χειριστές αεροσκαφών από την εταιρεία "Ολυμπιακές Αερογραμμές ΑΕ", δεν παραβιάζει την αρχή της ισότητας, προεχόντως διότι αυτοί, σε σχέση με τους υπαλλήλους της ΥΠΑ, ανήκουν σε διαφορετική κατηγορία υπαλλήλων, και η διαφοροποίηση αυτών ως προς την καταβολή των επιδίκων παροχών (εξαιρούνται από αυτή) των επιδομάτων eurocontrol έναντι των ήδη υπηρετούντων στην Υπηρεσία Πολιτικής Αεροπορίας ρητά, και με δεδομένο ότι τα προσόντα επιλογής, η υπηρεσιακή εξέλιξη, το μισθολογικό και το εν γένει υπηρεσιακό καθεστώς, δικαιολογεί τη διαφοροποίησή τους όσον αφορά τα χορηγούμενα σε αυτούς επιδόματα και λοιπές απολαβές. Επιπλέον, ούτε η κάλυψη προσωποπαγών θέσεων εμποδίζει την καταβολή των επιδομάτων Eurocontrol στους αναιρεσείοντες αφού κατά τις διατάξεις των άρθρων 34 και 34α του Ν. 2682/1999, προέχων σκοπός είναι η ασφάλεια των πτήσεων και η παροχή κινήτρων στο προσωπικό της Υ.Π.Α. για τη βελτίωση των υπηρεσιών τους, και αυτά ήταν συνυφασμένα με την ειδικότητά τους και την κάλυψη των υπηρεσιακών αναγκών , στις οποίες απέβλεπε η μεταφορά τους και δεν αναφέρονται με σαφήνεια και επάρκεια τα πραγματικά περιστατικά που θεμελιώνουν το αποδεικτικό πόρισμα της προσβαλλόμενης απόφασης ότι η εξαίρεση των αναιρεσειόντων από τις ένδικες παροχές δεν παραβιάζει τη μισθολογική ισότητα και δεν είναι αντίθετη στη διάταξη του άρθρου 4 παρ. 1 του Συντάγματος. Επομένως, ο πρώτος, από τους λόγους της αιτήσεως, και δεύτερος πρόσθετος λόγος με τους οποίους επισημαίνεται η ως άνω παραβίαση και αποδίδεται στην προσβαλλόμενη απόφαση η αναιρετική πλημμέλεια του άρθρου 559 αριθμ. 1 και 19 ΚΠολΔ, είναι βάσιμοι και πρέπει να γίνουν δεκτοί. Κατ' ακολουθία των ανωτέρω πρέπει να αναιρεθεί η προσβαλλόμενη απόφαση κατά παραδοχή των ως άνω λόγων αναίρεσης, παρελκούσης λόγω της αναιρετικής τους εμβέλειας της έρευνας των λοιπών λόγων αναίρεσης ήτοι του δευτέρου λόγου και πρώτου πρόσθετου λόγου από τον αριθμό 8 του άρθρου 559 ΚΠολΔ, του τρίτου λόγου από τον αριθμό 11 του άρθρου 559 ΚΠολΔ, του τέταρτου λόγου από τον αριθμό 9 του άρθρου 559 ΚΠολΔ και του πέμπτου λόγου από τον αριθμό 13 του άρθρου 559 ΚΠολΔ και να παραπεμφθεί η υπόθεση προς περαιτέρω εκδίκαση στο ίδιο δικαστήριο, του οποίου η συγκρότηση από άλλο δικαστή είναι εφικτή (άρθρο 580 παρ. 3 ΚΠολΔ) και να καταδικασθεί το αναιρεσίβλητο ελληνικό Δημόσιο, λόγω της ήττας του, στα δικαστικά έξοδα των αναιρεσειόντων, οι οποίοι κατέθεσαν προτάσεις, σύμφωνα με το σχετικό αίτημα των τελευταίων (άρθρα 176, 183, 191 παρ. 2 ΚΠολΔ και άρθρο 22 Ν. 2693/1957), όπως ορίζεται στο διατακτικό.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Απορρίπτει την από ...2021 και με αριθμό εκθ. κατάθ. ...2022 αίτηση και τους από ...2023 πρόσθετους λόγους για αναίρεση της υπ' αριθμ. ...2019 αποφάσεως του Μονομελούς Εφετείου Αθηνών ως προς το δεύτερο αναιρεσίβλητο ΝΠΔΔ με την επωνυμία "Υπηρεσία Πολιτικής Αεροπορίας". Αναιρεί κατά τα λοιπά την υπ' αριθμ. ...2019 απόφαση του Μονομελούς Εφετείου Αθηνών. Παραπέμπει την υπόθεση για περαιτέρω εκδίκαση στο ίδιο δικαστήριο, συγκροτούμενο από άλλο δικαστή. Και Καταδικάζει το πρώτο αναιρεσίβλητο Ελληνικό Δημόσιο στα δικαστικά έξοδα των αναιρεσειόντων, τα οποία ορίζει στο ποσό των τριακοσίων (300) ευρώ. ΚΡΙΘΗΚΕ, αποφασίσθηκε στην Αθήνα στις 22 Οκτωβρίου 2024. ΔΗΜΟΣΙΕΥΘΗΚΕ σε δημόσια συνεδρίαση στο ακροατήριό του, στην Αθήνα, στις 12 Νοεμβρίου 2024. Η ΠΡΟΕΔΡΟΥΟΥΣΑ Ο ΓΡΑΜΜΑΤΕΑΣ ΑΡΕΟΠΑΓΙΤΗΣ << Επιστροφή Πρωτότυπο κείμενοΑξιολογήστε αυτήν τη μετάφρασηΤα σχόλιά σας θα χρησιμοποιηθούν για τη βελτίωση της Μετάφρασης Google

LEGAL REFERENCES
Articles Referenced: άρθρου 242 παρ. 2, άρθρων 558, άρθρα 552, άρθρο 577 παρ. 1, άρθρο 577 παρ. 3, άρθρο 246, άρθρου 559, άρθρου 559 αριθ. 19 του ΚΠολΔ, άρθρου 93 παρ. 3 εδ. α, άρθρου 559 του ΚΠολΔ, άρθρου 22 παρ. 1, άρθρων 1, άρθρου 80, άρθρα 22 παρ. 1, άρθρο 288, άρθρο 28 παρ. 1, Άρθρο 1, Άρθρο 2, άρθρο 34, άρθρο 73 του ν. 3431/2006, άρθρο 34Α, άρθρου 34 του ν. 2682/1999, άρθρου 34Α του ν. 2682/1999, άρθρο 7 παρ. 5 του Ν. 3717/2008, άρθρο 11 παρ. 1 του Ν. 3783/2009, άρθρου 1 του Ν. 3717/2008, άρθρου 34 του Ν. 2682/1999, άρθρου 73 του Ν. 3431/2006, άρθρο 26 παρ. 1 του Ν. 3913/2011, άρθρου 51 του Ν. 1892/1990, άρθρου 9 του Ν. 1232/1982, άρθρου 1 του Ν. 1256/1982, άρθρων 7, άρθρου 7 του Ν. 3717/2008, άρθρου 26 του Ν. 3913/2011, άρθρου 11 του Ν. 3783/2009, άρθρο 144 του Ν. 4070/2012, άρθρων 34 παρ. 3, άρθρο 26 του Ν. 3913/2011, άρθρο 73 του Ν. 3431/2006, άρθρο 26, άρθρου 144 παρ. 1 του Ν. 4070/2012, άρθρου 26 παρ. 2 του Ν. 3913/2011, άρθρων 34 παρ. 3 του Ν. 2682/1999, άρθρου 1Β του Ν. 2362/1995, άρθρου 7 παρ. 5 του Ν. 3717/2008, άρθρου 29 παρ. 2 του Ν. 4024/2011, άρθρου 19, άρθρου 29, άρθρο 32 παρ. 4 του Ν. 4038/2012, άρθρων 7 παρ. 5 του Ν. 3717/2008, άρθρο 561 παρ. 2, άρθρο 1 του Ν. 3429/2005, άρθρου 14Α του Ν. 3429/2005, άρθρου 144 του Ν. 4070/2012, άρθρων 8, άρθρου 90 του Ν. 4172/2013, άρθρο 11 του Ν. 3783/2009, άρθρου 2 του Ν. 3899/2010, άρθρο 34 παρ. 3, άρθρο 34α παρ. 1 περ. α' του Ν. 2682/1999, άρθρου 34, άρθρο 34α, άρθρου 34 παρ. 3 περ. β του Ν.2682/1999, άρθρου 34α παρ. 2 του Ν. 2682/1999, άρθρο 7 του Ν. 3717/2008, άρθρων 34, άρθρα 4 παρ. 1, άρθρων 4 παρ. 1, άρθρου 4 παρ. 1, άρθρο 580 παρ. 3, άρθρα 176, άρθρο 22, άρθρου 242, άρθρα 552, 553, 556, 558, 564 παρ. 3, 566 παρ. 1 και 144 του ΚΠολΔ, άρθρο 577, άρθρου 93, άρθρου 22, άρθρα 22, άρθρο 28, άρθρο 73, άρθρου 34Α, άρθρο 7, άρθρο 11, άρθρου 1, άρθρου 73, άρθρου 51, άρθρου 9, άρθρου 7, άρθρου 26, άρθρου 11, άρθρο 144, άρθρου 144, άρθρου 1Β, άρθρο 32, άρθρο 561, άρθρο 1, άρθρου 14Α, άρθρου 90, άρθρου 2, άρθρου 34α, άρθρα 4, άρθρων 4, άρθρου 4, άρθρο 580
Article Codes: ΚΠολΔ
Law References: ν.2682/1999|Ν.1892/1990|Ν.4038/2012|Ν.3899/2010|Ν.4024/2011|Ν.3717/2008|ν.3431/2006|Ν.3783/2009|Ν.4070/2012|Ν.1256/1982|Ν.3431/2006|Ν.2362/1995|Ν.3429/2005|Ν.4172/2013|Ν.3913/2011|Ν.1232/1982|Ν.2682/1999
Total Articles Cited: 119

DATES MENTIONED: 9-7-2019|27-2-2014|26-7-2023|22-02-2005|17-2-2011|27-8-2009|17-12-2010|1-1-2010|1-1-2011|1-11-2011|9-12-2002|19-2-2002|31-10-2011|1-1-2012|12-11-2012|31-12-2016|2-2-2012|15-12-2009|12-11-2010|15-4-2011|4-11-2011|11-8-2011|8-2-2013|3-10-2013|22-11-2013|23-10-2013|4-4-2011|21-05-2024|27-06-1997|22-10-2024|12-11-2024

SOURCE: https://areiospagos.gr/nomologia/apofaseis_DISPLAY.asp?cd=66HHXT4BO23EKDPBTOKFIS087RBZ4P&apof=1688_2024&info=ΠΟΛΙΤΙΚΕΣ -  Β2